text:
FANELESIBONGE BENGU
UZOYITHOLA ngesonto elizayo imiphumela yakhe kaMatric umculi ohlonishwa umhlaba wonke uSipho “Hotstix” Mabuse obuyele esikoleni ngemuva kokusishiya wagxila emculweni.
UMabuse wodumo lokudlala imfiliji uvuke ekuseni izolo wabhala enkundleni yezokuxhumana, i-Twitter ukuthi akasakwazi ukulinda ukuthola imiphumela yakhe kaMatric.
“Isonto elisha okungenzeka izinto ezintsha kulo kodwa uma unomqondo osabalele. Namhlanje ngithola imiphumela yami kaMatric. Lo mfundi ujabule,” kubhala uMabuse kuTwitter.
Kodwa ukujabula kukaMabuse kusheshe kwaphela njengoba ethole ukuthi imiphumela yakhe uzoyithola ngoJulayi 27.
“Ngisesikoleni nje manje, kuthiwa imiphumela ayikakafiki kodwa sizoyithola ngesonto elizayo,” kusho yena.
Uthe kulo nyaka ubenza izifundo ezintathu okuyiHistory, Geography neBusiness Economics njengoba ngonyaka odlule wayenza eziyisithupha.
“Ngangenza izifundo eziyisithupha ngonyaka odlule kodwa ngaphumelela ezine kwasala ezimbili kodwa ngivele ngabona ukuthi nginenezele esinye kulo nyaka,” kusho yena.
Uthe uma esewuphothulile uMatric uzodlulela enyuvesi lapho ezokwenza khona izifundo ze-Anthropology.
“Ngifisa ukwazi ngezemvelo, ngifunde ngamasiko abantu nangemvelaphi yomculo. Ukuze sibe yisizwe esiphumelelayo kumele sihlome ngolwazi sifunde,” kusho uMabuse.
Uthishanhloko wasePeter Lengene Adult Basic Education Training School efundelwa eThaba Jabula Secondary School, eSoweto, uMnuz Japie Masombuka, uthe uMnyango wezeMfundo uthe imiphumela bazoyithola ngesonto elizayo.
UMasombuka uchaze uMabuse njengomfundi ohlukile kulabo aseke waba nabo esikoleni.
“Asikaze sibe nomfundi onjengaye. Ukuba khona kwakhe kunikeze ithemba nabanye. Ungumfundi ohloniphayo, usebenza kanzima futhi uyayenza nemisebenzi yakhe yasekhaya (homework), uma engeke aze ephumelele esikoleni uyabika bese siyakwazi ukuthi simsize uma esebuyile futhi wenza kube lula ukufundisa. Uyisibonelo kwabanye abafundi ngendlela asebenza ngayo ngakho kangingabazi nakancane ukuthi uzophasa,” kuncoma uMasombuka.
Services


c: text/html

text:
Ezinye izindaba...
Afrika...
UMengameli waseZimbabwe uRobert Mugabe kuthiwa usekhwele wadilika ezikhulwini ze-Zanu-PF, wathi zizama ukuvimbela unkosikazi wakhe, uGrace, ukuthi angene kwezepolitiki.
Inhlangano eyengamele i-wrestling isimemezele ukuthi abadlali abangu- 9 abaqhamuka emazweni ahaqwe yi-Ebola ngeke bawungenele umqhudelwano womhlaba, kusho umbiko.
Undunankulu waseLesotho osekudingisweni eNingizimu Afrika usecele ukuba i-SADC iphasise ukuthunyelwa kwamasosha ezweni lakhe, ngemuva kokuthi athi kuvukelwe uMbuso.

robotstxt: allowed

filter: keep


text:
MHLENGI SHANGASE
BAZOWUQALA kabi unyaka othisha bakwaGrade R KwaZulu-Natal abasadunguza ebumnyameni ngendaba yamaholo okungakacaci ukuthi imali bazoyinyuselwa nini.
Indaba yalabo thisha ibe segudwini befuna ukunyuselwa umholo abe ngu-R6 000 esuka ku-R4 000 okumanje bayawuhola.
Othisha bakwaGrade R abakwazi ngisho ukuthatha ilivu, uma beyobeletha abakwazi ukuhlala izinyanga ezine kodwa babeletha babuyele emsebenzini.
Abanalo ngisho ikhefu lokuyofunda, noma elokugula kanjalo nemihlomulo yokuthenga imizi engu-R800 abanayo.
Uma begula baya emitholampilo ngoba nama-medical aid abanawo kodwa yibona bantu abafundisa isisekelo semfundo njengoba becathulisa umfundi osuke ezoqala ukufunda.
Ucwaningo olwenziwayo luveza ukuthi umfundi oqala enze uGrade R wenza kahle kakhulu uma esefika kwaGrade 1.
NoMengameli wezwe uMnuz Jacob Zuma walincoma iqhaza lalabo thisha njengoba kuyibo abantu abacathulisa izingane kodwa yibona bantu abashiywe ngaphandle ekubhekelelweni.
UMnuz Allen Thompson, oyiPhini likaMengameli weNatu, uthe kunzima kakhulu kulabo thisha ngoba bashaywa indiva abacatshangelwa ekubeni nabo befana nozakwabo bamanye amabanga.
Uthe balwela ukuthi okungenani bahole u-R6 000 babe ne-medical aid yamahhala kwaGems futhi babe nayo yonke imihlomulo etholwa ngabanye ngoba yibona bantu ababaluleke ukudlula bonke othisha.
“Labo thisha babalulekile ngoba ingane ngeke ifike kwaMatric ingazange idlule kubona. Yibona bantu abanganakiwe kodwa ngoba namanje indaba yabo ayicaci, abazange banyuselwe nemali nyakenye. Sizohlangana nabo bonke abaholi bezinye izifundazwe siyise lolu daba kwikhomishini exazulula izindaba zabasebenzi ngoba yilapho sicabanga ukuthi lungalunga khona,” kusho uThompson.
UDkt Nkosinathi Sishi, oyiNhloko yoMnyango wezeMfundo esifundazweni, uthe indaba yalabo thisha yadluliselwa emkhandlwini obhunga ngezindaba zamaholo, i-Education Labour Relations Council ukuze ilucubungule.
Services


text:
SIZWE BLOSE
UKHUTHAZA ukukhula kubaculi uMnqobi Mdabi odume ngelikaShota noyilungu leqembu le-Afro pop iShana.
Lo mculi ukhala ngokuthi kuba nabaculi abagidagida ndawonye baze bagcine sebephelela emoyeni, ngenxa yokuthi bagidagida entweni eyodwa nokwenza izinto zabo zingahleleki kahle.
Uthe kubalulekile ukuba nemicabango emisha ngaso sonke isikhathi uma ungumculi.
“Njengamanje abantu bebengazi ngoShota ocula izingoma ezithandwa kakhulu ngabantu abamnyama kodwa sengingasho ngingananazi ukuthi umculo engiwenzayo sewuzothokozelwa nangabantu belinye ibala okungabalwa abelungu, abomdabu baseNdiya kanjalo namakhaladi,” kuchaza uShota.
Uthe ngokubona ukuthi abantu ikakhulukazi abamnyama bayawuthakasela umculo wakhe, ube esebona kufanele ukuthi adlulele phambili ngokushintsha kancane isigqi afake nese-electro ezingomeni zakhe.
“Ngihlangane noDJ Euphonik we-5FM sabheka nje ukuthi singenzani ukufaka umculo wami kwezinye izinhlanga, wathi umculo othokozelwa ngabantu abaningi bezinye izinhlanga manje yi-electro, eshaywa ngabaculi abanjengoDavid Guetta,” kuchaza uShota.
Uthe babe sebengena estudyo bahlanganisa, njengamanje sebenengoma abayikhiphile kubukeka sengathi izinto zihamba kahle ngoba le ngoma ithokozelwa kakhulu uma eyicula.
UShota uthe kubalulekile ukuhlela izinto zakho ukuze uhehe abantu. Uveze ukuthi yena kunezinto ezincane azenzayo ukujabulisa abalandeli bakhe, njengokukhumula esiteji.
“Abantu abaningi bacabanga ukuthi ngivele ngikhumule nje kanti cha, kunabantu engisebenzisana nabo abayihlelayo le nto yokukhumula kwesingenhla. Uma kuwukuthi sengiyenze kakhulu yibona abangitshelayo ngoba nami angifuni ukuzithola ngenza into kanti abantu abasayifuni, ithimba lami lingibhekela konke,” kusho uShota.
Services


text:
Amaphoyisa abulale umsolwa ePinetown
2012-12-14 14:03
Durban - Kushone owesilisa kwathi omunye waboshwa kulandela impi yezulu lezandla phakathi kwabo namaphoyisa ePinetown, kusho amaphoyisa aKwaZulu-Natal ngoLwesihlanu.
Amadoda amathathu avulele ngenhlamvu ebhekise emaphoyiseni ngesikhathi emisa imoto yabo eyebiwe iVolkswagen Polo ngabo-22:00 ngoLwesine, kusho uColonel Jay Naicker.
Omunye wamadoda udutshulwe washona, omunye waboshwa kwathi owesithathu wabaleka.
Amaphoyisa athole isibhamu esingekho emthethweni endaweni yesigameko, nesizoya kohlolwa, kusho uNaicker.
Uthe kutholakale impahla yokwebiwa kule moto.
Kubalwa ithelevishini, i-DVD player, izimpahla zokugqoka nokunye.
Kusolakala ukuthi lezi zimpahla zebiwe ngesikhathi kugqekezwa umuzi eMlazi khona ngoLwesine ebusuku.
UNaicker uthe oboshiwe uzovela eNkantolo yeMantshi yaseMlazi ngamacala okuzama ukubulala, ukugqekeza nokutholakala nesibhamu esingagunyaziwe,
- Landela
IzindabaNews24 kuTwitter
- SAPA


text:
I-ANC nophiko lwayo lwabesifazane ifuna umholi weDA, uNkk Helen Zille axolise. Bathi wasenga ezimithiyo ngesikhathi ethi wayengazi ukuthi uTelkom uxhase isidlo sasekuseni se-The New Age ayesihambele.
“Ngokubona kwe-ANC, isikhathi esiningi uZille uyakubalekela ukukhuluma iqiniso,” kusho okhulumela uKhongolose, uMnuz Jackson Mthembu, esitatimendeni esithunyelelwe abezindaba izolo.
UMthembu uthe uZille ucasha ngokuthi uyizwi labantu ekubeni elibalekela iqiniso futhi edukisa nomphakathi.
I-DA ithe isazosibhekisisa lesi sitatimende se-ANC bese iyaphendula ngokuhamba kwesikhathi.
NgoMsombuluko, uZille uhoxile ukuhambela isidlo sasekuseni ebesihlelwe yi-The New Age kulandela imibiko ethi lemicimbi ixhaswa ngemali yabakhokhi bentela.
Uthe yena nezinye izikhulu eziphezulu zeDA esikhathini esedlule bebeyihambela futhi bekhuluma emicimbini yeThe New Age ngoba bebenolwazi lokuthi iyona efaka imali, namalungu asuke ethenge amathikithi okungena.
“Kodwa manje ngoba sekuyacaca ukuthi lomcimbi uxhaswe ngemali yomphakathi ngamabhizinisi kahulumeni, iDA ngeke isazithamela,” kusho uZille.
Esitatimendeni lapho ebechaza khona ngokuhoxa kwakhe, uZille uthe uhoxe ngemuva kokufunda iphephandaba iCity Press, okuyilo elibike ukuthi u-Eskom, Telkom noTransnet bachithe imali eshisiwe ngemicimbi, ngesikhathi neSABC nayo ngapha ibasakazela ngaphandle kokubakhokhisa.
Ngesikhathi ebuzwa ngabe-Eye Witness News ukuthi ngabe ubabongile yini abakwaTelkom ngesikhathi benesidlo sasekuseni ophambilini kwiThe New Age ayesihambele, uZille uphendule wathi akakhumbuli enza lokho.
NgoLwesibili, i-The New Age ikhiphe imifanekiso ye-video kwi-website yayo lapho uZille ebonga khona abakwaTelkom ngokuxhasa isidlo sasekuseni seThe New Age eCape Town ngoFebhuwari nyakenye.
Services


text:
Amasosha ayalelwe ukuba abuyise amabhonasi
2012-12-20 11:02
Johannesburg - Abalelwa ku-200 abasosha ezasemoyeni anikezwe amabhonasi okusebenza kahle ngephutha ngoDisemba, kanti kuzomele ayikhokhe le mali, kusho umbiko wephephandaba iBeeld ngoLwesine.
Kube nencwadi ezungezayo ngaphakathi kulo mbutho icacisa ngaleli phutha.
Iningi lamasosha athintekayo aseseholidini, kanti le ncwadi azozithela kuyona esebuyela emsebenzini ngoJanuwari.
Abanye abasemsebenzini bathi bazoluyisa enkantolo lolu daba ngoba le ncwadi ayikho emthethweni.
Lo mbutho ujwayele ukukhipha la mabhonasi uma kuqala unyaka.
Amasosha kuthiwa asuke engazi ngala mabhonasi kuze kube abona uma eya ebhange.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
U-HW Bush ubangwa nezibi
2012-12-27 07:53
Houston - Isikhulumi salowo owayengumengameli waseMelika uGeorge H.W. Bush uthi usedluliselwe egumbini labagula kakhulu esibhedlela esiseTexas.
Okhulumela uBush, uJim McGrath, uthe lo owayengumholi ungeniswe kuleli gumbi eliseMethodist Hospital, eHouston kusukela ngeSonto.
Imibiko yangaphambilini ithi imfiva yiyo eyenze uBush aze achithele uKhisimusi wakhe esibhedlela.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Liyaqhubeka elokuganiswa kwengane, 13
2013-02-05 12:02
Johannesburg - Kungenzeka kuboshwe abanye abasolwa njengoba kuqhubeka uphenyo ngokushadiswa kwentombazane yaseLimpopo eneminyaka engu-13 ubudala nesangoma esineminyaka engu-57 ubudala, kusho amaphoyisa aseLimpopo ngoLwesibili.
"Sesilululile uphenyo lwethu kanti luyaqhubeka… kukhona nabanye abantu okungase bathweswe icala,” kusho okhulumela amaphoyisa uBrigadier Hangwani Mulaudzi.
Uthe le ntombazanyane isigcinwe ekhaya lezingane elisePolokwane.
Isangoma saboshwa ngoJanuwari 23 ngemuva kokuba osonhlalakahle bethole isikhalazo.
Kodwa, amacala esathweswa wona ahoxiswa ngokuhamba kwesikhathi, ngoba abazali bentombazane kwakuyibona abavuma ukuba ishadiswe.
Umama wentombazane kubikwa ukuba uthe isangoma selapha indodakazi yakhe ngesikhathi inesifo sokuwa iminyaka emibili.
Isangoma samtshela ukuthi amadlozi iwona agulisa indodakazi yakhe ngakho kudingeka iqashwe. Wabe esecela ukuyithatha, ayenze unkosikazi.
UMulaudzi uthe umama wengane angase athweswe amacala amabili, elobudedengu nelokuvumela ingane ukuba ilale nomuntu omdala kunayo.
"INational Prosecuting Authority iyona ezonquma ukuba umama uzothweswa icala noma cha,” kusho uMulaudzi.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kuteleke abosizo lokuqala e-E Cape
2012-11-20 07:39
Johannesburg - Badube izinsiza bangena esitelekeni abosizo oluphuthumayo e-Eastern Cape, kusho uMnyango wezeMpilo esifundazweni ngoLwesibili.
Bafuna ukuholelwa nesikhathi esengeziwe abasisebenzayo nokuthi kubuyekezwe uhlelo lokusebenza, kusho okhulumela uMnyango uSiyanda Manana.
"UNgqongqoshe wezeMpilo uSicelo Gqobana ujube ithimba elizophenya ngezinkinga ezikhona mayelana nokuholelwa kwabasebenzi kulo Mnyango."
UManana uthe kuzocelwa ama-ambulensi azimele ukuthi alekelele uma sekuqhubeka lesi siteleka.
NgoMsombuluko, uMnyango wengezwe ngama-ambulensi angu-60.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Isisebenzi sigaywe wu-crane sashona
2013-02-20 10:06
Thobani Ngqulunga, The Witness
Johannesburg - Isisebenzi esineminyaka engu-22 ubudala, sishonile ngemuva kokuthi sicindezelwe umshini (crane), sisemsebenzini enkampanini kashukela eDalton.
UMark Napier oyimenenja enkampanini i-UCL, la kwenzeke khona ingozi, uthi akukazeki kahle ukuthi ingozi yenzeke kanjani.
“Okwamanje akukho okuphathekayo esinakho, sizwa amahemuhemu nje kwaphela. Uma imininingwane isihlangene sizokwazi ukuphawula."
UNaiper uthi ingozi lena ibe yibhajana, wathi inkampani ibhala phansi izitatimende zabantu ababonile kwenzeka ingozi.
“Sibuhlungu ngalokhu okwenzekile, sithanda ukudlulisa amazwi enduduzo emndenini olahlekelwe,” kusho uNapier.
Okhulumela amaphoyisa uCaptain Thulani Zwane ukuqinisekisile ukwenzeka kwale ngozi, wathi yenzeke ngezithuba zawo-09:00 ekuseni, uthi amaphoyisa ayaphenya.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- The Witness


text:
Klerksdorp - Uphelelwe ngumsebenzi loyo owabika ngenkohlakalo eyabe iqhubeka ekwakhiweni kwezindlu zomxhaso ezabe zakhiwa endaweni yaseKlerksdorp, kusho uMvikeli woMphakathi uThuli Madonsela, etshela abantu ekade bebuthene ehholo lakhona eKlerksdorp.
"Lona owabika ngenkohlakalo, wabe esebenzela umasipala watshela inkontileka ukuthi kuzophenywa," kusho uMadonsela.
Umvikeli womphakathi uhambele kule ndawo ukuqhuba uphenyo ngemikhonyovu ebikwayo mayelana nakho ukwakhiwa kwezindlu zomxhaso.
IHhovisi likaMadonsela lamukela izikhalazo ezingu-2 305, zabantu abakhala ngezindlu eNorth West.
Umsebenzi lona owabika, wabiza abakwa-SA Home Builders Council nabakwaSA Bureau of Standards ethi abazohlola izindlu, ekugcineni ekwavela ukuthi azikho sesimweni esigculisayo.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
SAPA


text:
Badedelwe ekade bethunjwe eSomalia
2012-04-12 16:29
Copenhagen - Amasosha aseDenmark asebenza emanzini asekwaze ukunqanda umkhumbi obuthunjwa ogwini lwaseSomali, kwakhululwa abantu abangu-12 base-Iran nasePakistani, kwaboshwa abathumbi abangu-16.
"Amasosha aseDenmark abambe izigilamkhuba ziphakathi olwandle. Kumanje bangu-16 ababoshiwe, abantu abangu 12 bahlengiwe," kusho isitatimende esikhishwe emasosheni.
Akekho umuntu limalile ngalesi sikhathi, ukuboshwa kwalaba kuthiwa kuphumeleliswe wukusebenzisana.
– "Like" ikhasi lethu ku-Facebook uze ukwazi ukujoyina inkulumo ngolimi
lwakho.
– Landela IzindabaNews24 kuTwitter (@IzindabaNews24).
- AFP


text:
Kuzolalelwa isicelo sikaJub Jub
2013-02-07 09:16
Johannesburg - Kuzolalelwa isicelo sokuphikisa isigwebo seminyaka engu-20 ebhadla ejele ngelokubulala nokuzama ukubulala, umculi uMolemo "Jub Jub" Maarohanye eNkantolo yeMantshi yaseProtea.
Yena nasolwa naye uThemba Tshabalala bagwetshwa ngoDisemba 5 iminyaka engu-20 umuntu ngamunye ebhadla Ejele ngokubulala, emine yokuzama ukubulala nowodwa wokushayela bedle izidakamizwa, ukushayela budedengu nokubekelelana ngezimoto emgwaqeni womphakathi.
Laba babeqhudelana ngezimoto eProtea North ngoMashi 2010 ngesikhathi beshayisa isixuku sezingane zesikole.
UPrince
Mohube, Mlungisi Cwayi, Andile Mthombeni noPhomello Masemola bashona kule ngozi, kwathi uFrank Mlambo noFumani Mushwana balimala kabi.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Ziyazwakala izigi zikaMagebhula - Umbono
2012-11-26 15:54
Cape Town - Kungokokuqala ngqa kusukela kuqale isizini ukuthi umqeqeshi weKaizer Chiefs uStuart Baxter, aphumele obala athi unokukhathazeka.
Uthi akakhululekile njengoba izimbangi ezinkulu zeziMpofana, okuyi-Orlando Pirates, zisalele emuva ngephuzu elilodwa kuphela.
Sibuze abafundi beziNdaba News24 ukuthi ngabe lokhu kusho ukuthi uBaxter useyazizwa izigi zikaMagebhula?
Abanye babo baphendule kanje:
U-Andile Dube Thabany uthe: Iphoyinti abasele ngalo emuva angeke balicoshe phansi, kofanele bashaye iqembu elithile bese belithola....Rise Khosi Rise......nangu uYeye.
UPinky Mthembu uthe: Kwamina ngingumlandeli weziMpofana angikhululekile.
UMuzisto Sthole Mondise uthe: Zizwakala kahle nje izigi zendoda emnyama, ngisho ungabuza bona abeChiefs bayazi nabo.
UMesuli Mayor Mthembu uthe: Ngilokhu ngishilo, uma ungaya eNaturena namanje abanye baphethwe yizisu, abanye bayamfoma umjuluko baphupha ngelanga elikhulu.
Thina sisacabanga uhambo oluya eCape Town, ayeza amaBhakabhaka.
USiphamandla Manzini uthe: Yebo iPirates isefomini enhle kodwa kuningi okungenzeka, kunekhefu elide elizayo elinomthelela emaqenjini okwesibili isazodlala kweyase-Africa, nakho okungabakhathaza abadlali.
Luselude ukhalo.
UThandokuhle Miya uthe: Cha, iBhakabhaka isasefomini futhi inabadlali abahle, akufani bathi kuMotaung, okuthi uma kungekho omunye bese kubanjwa kuyekwa.
Konakele, nokho iBhakabhaka nayo isazoba senkingeni ngenxa yemidlalo yase-Afrika.
Uthini wena njengomthandi webhola?
Thumela umbono wakho ku-isizulu@news24.com
Disclaimer:
INews24 iqhakambisa ukukhuluma ngokukhululeka nokuzwakaliswa kwemibono
eyahlukene. Lokho kuchaza ukuthi imibono yababhali bezingosi eshicilelwe
kuNews24, akuyona imibono yeNews24.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News 24


text:
Uzoyiswa esibhedlela sengqondo uNtshongwana
2011-04-14 16:46
Durban - Lowo osolwa ngokubulala abantu ebajuqa ngembazo eThekwini, uJoseph Ntshongwana, uzoyiswa esibhedlela sabantu abagula ngengqondo iFort Napier esiseMgungundlovu ukuze ayohlolwa, kubika i-East Coast Radio.
Yize udokotela ethe ukulungele ukuthetha icala, abammeli bakhe baphikisene nalokhu.
UNtshongwana uvele okwesithathu eNkantolo yeMantshi eThekwini namhlanje ekuseni.
Ehamba ngezinyawo ephethe oplastiki ababili, uNtshongwana ungene ebhokisini.
Yize ebebukeka ezinzile namhlanje uma kuqhathaniswa nesonto eledlule, ubebukeka ephazamisekile, ezihlikihla ikhanda nobuso aphinde akhulume yedwa.
Kwenziwa amalungiselelo okumzamela indawo eFort Napier Hospital, kodwa ngokoMbuso lokhu kungaze kwenzeske ngo-Okthoba.
Ummeli kaNtshongwana, uCarl van der Merwe, ufake amaphepha enkantolo atshengisa ukuthi uNtshongwana unenkinga engqondweni kusukeka ngo-2009.


text:
LUNGI LANGA
SIQHUBEKA nokushuba isimo ekolishi lokucija ngamakhono iCoastal KZN FET College kwa-V eMlazi njengoba lesi sikhungo sivaliwe emuva kokuteleka kwabafundi.
Abafundi bakulesi sikole bebekake amasango izolo emuva kokuthi bethole izincwadi ezibatshela ukuthi abaphume baphele emagcekeni aso. Lokhu kulandela ukuteleka kwabo ukungena emakilasini bethi akususwe esikhundleni abaphathi bekolishi.
Izolo laba bafundi abakhale ngokungatshelwa ngesikhathi ukuthi kumele bahambe bathe bafuna ukuthi lingavalwa ikolishi kepha kulungiswe lokhu abakhala ngakho.
Ohola isigungu esimele abafundi eCoastal KZN College uMfundo Mokoena uthe bafuna iziphathimandla zaleli kolishi zivumele abafundi bahlale ngaphakathi futhi baqhubeke nokufunda kuze kulungiswe izinkinga zalo.
“Inkinga enkulu ukuthi iziphathimandla zivale ikolishi ngoba zingafuni ukulalela izikhalazo zabafundi. Iningi lezinto abafundi abakhala ngazo izinto ezikade zaba yinkinga kuleli kolishi kodwa njalo uma kukhulunywa ngazo bangafuni ukubhekana nazo,” kusho uMokoena.
Abafundi bateleke emuva kokuthi kuxoshwe abanye abafundi abebengatholanga imiphumela yabo yokufunda.
Basole nomphathi wekolishi uMnuz Nkosinathi Mchunu ngokungaliphathi ngendlela ikolishi njengoba bethe sebamtshela ngokungangeni kwabanye bothisha emakilasini nokungahambi kahle kwezinto ezindaweni zokuhlala abafundi.
U-Anele Zulu (21) waseNkandla ongomunye wabafundi kuleli kolishi ukhale ngokunganakekelwa kwekolishi nezindlu okuthiwa kuhlala kuzo abafundi abangu-14 indlu ngayinye.
“Ezindlini sifakwa simpintshane kuthiwe asihlanganise imibhede ngisho nezindlu zangasese azisebenzi. Uma sikhalaza noma yingani esiyibona ingahambi kahle kuthiwa asikwazi ukukhalaza ngoba sikhokhelwa wumfundaze,” kusho uZulu.
Izithombe ezivezwe ngabafundi ngesimo sangaphakathi ekolishi beziveza amathoyilethi angasebenzi, umtapo wolwazi ongenazo izincwadi zokufunda namakamelo abafundi abenemibhede engaphezu kwemine ikamelo ngalinye.
UMchunu ukuqinisekile ukuthi ikolishi livaliwe nokuthi abafundi banikwe izincwadi ezithi mabaphume ezindlini. Kepha ukuphikile ukuthi abanikwanga isikhathi esenele.
“NgoLwesithathu umphathi wekolishi lonkana ukhiphe umyalelo wokuthi livalwe emuva kokuteleka kwabafundi. Ngibe sengibatshela kusenesikhathi ukuthi kudingeka baphume kulo kodwa ngenxa yokuthi bahlala kude ngibanike ithuba lokuthi balale ezindlini bahambe ekuseni namuhla (izolo),” kusho uMchunu.
Uthe abafundi batelekela ukuthi kuhlale abafundi abangabhalisile ngenxa yokuthi imiphumela yabo iyaphenywa ngoba kusolwa ukuthi kungenzeka ukuthi bakopela.
Uqhube wathi amathoyilethi ayalungiswa kanti akuyena ozogcwalisa izincwadi kumtapo wolwazi kepha othisha okumele basho ukuthi kufuneka ziphi izincwadi zabafundi.
Uthe akavotelwanga ukuthi ahole leliya kolishi ngakho ngeke atshelwe abafundi ukuthi sekufanele ayeke.
UMokoena uthe bahlele umbhikisho.
Services


text:
WASHINGTON DC—
Inhlanganiso yomanyano wezisebenzi eye Zimbabwe Congress of Trade Unions, ithi izisebenzi ezizinkulungwane ezine lamakhulu ayisithupha – 4.600 - zilahlekelwe ngumsebenzi nyakenye, njalo isilinganiso sabangasebenziyo okwamanje siphezu kwamatshumi ayisikhombisa ekhulwini - 72%.
Umnu. Thomas Moyo oleminyaka engamatshumi amane lesikhombisa, owayethunga kunkampani elungisa izigqoko wasexotshwa umsebenzi nyakenye, kasenelisi ukuthengela imhuli yakhe ukudla njalo lokubhadalela indleko zabantwana zesikolo.
Usephila nje ngentando kankulunkulu langokuphiwa ngabolomusa. Ubalelwa laye kwezinye izisebenzi ezedlula inkulungwane ezinhlanu eziphelelwe ngumsebenzi ngomnyaka ophelileyo lekuqaliseni kwawonalo umnyaka.
UMoyo wayengacabangeli ukuthi angalahlekelwa ngumsebenzi kodwa wazibona esesemangweni labanye bakhe abangamakhulu ayisikhombisa abaxotswe yiArcher Clothing Private Limited.
Inkampani le ebisisebenze okwedlula amatshumi amane eminyaka koBulawayo, ibisele izisebenzi ezimbalwa emsebenzini ixotsha ezinye nyakenye. Loba kunjalo, isisebenza ingaphansi kobukhokheli bomthethwandaba ngenxa yendubo ebhekane lazo.
Kubika intathelizindaba yeStudio 7 uGibbs Dube owethulela lolu daba eseWashington DC.
Udaba Esilethulelwe NguGibbs Dube


text:
UBaxter uncome ukuphikelela kweChiefs
2012-11-21 10:00
Johannesburg - Umqeqeshi weKaizer Chiefs uStuart Baxter ubegcwele izincomo zodwa ngabadlali bakhe ngokungadikibali kulandela ukuguqisa iMoroka Swallows ngo 3-2 eFNB Stadium ngoLwesibili ebusuku, kubika iKickOff.com.
AmaKhosi abelokhu ehamba phambili neSwallows isezithendeni zawo, kodwa igoli likaLehlohonolo Majoro yilona elihlukanise inhloko nesixhanti ngesikhathi esengeziwe.
Yize uBaxter ethi akagculisekile ngendlela abafana bakhe abadlale ngayo, kodwa uyabancoma ngokungafuni ukudedela indawo yokuqala kuPremiership.
“Ngicabanga ukuthi sidlale kakhle kakhulu esiwombeni sokuqala, bengicabanga ukuthi iSwallows ibuye isizimisele ukuthi izosithwalisa kanzima," kusho uBaxter.
“Yilapho-ke umqeqeshi weSwallows engancoma khona abadlali bakhe njengoba nami ngincoma abami ngokudlala ngokuzimisela."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
MINENHLE MKHIZE
ABAFUNI ukudlala kuNational First Division (NFD) abadlali ababili asebeke badlubha imifaniswano yeqembu lesizwe lakuleli iBafana Bafana njengoba amaqembu abo elwela ukuzibekisela indawo ku-Absa Premiership ngesizini ezayo.
U-Erwin Isaacs weSantos noPetrous “Mahlatsi” Ngebo weChippa United batshele Isolezwe ukuthi abazimisele ukudlala kuNFD ngesizini ezayo kwazise balambele ukubuyela esigabeni esiphezulu.
ISantos eqede isizini endaweni ka-15 kuPremiership izokwamukela iChippa United ecijwa uRogers Sikhakhane e-Athlone Stadium emdlalweni weNFD Promotional Play-offs kusasa ngo-7.30 ebusuku.
“Sibabonile bedlala ngempelasonto bayingozi ngakho akumele sibathathe kancane ngoba bazosimangaza. Sifuna ukuwola amaphuzu amathathu kwazise inhloso yethu wukuqoqa ayisikhombisa. Uma singenza njalo nakanjani siyabuyela kuPremiership. Kunzima kuFirst Division futhi asizimisele ukuyodlala khona. Kufana njengasemathuneni laphaya,” kusho u-Isaacs osaligqoke kanye ijezi leBafana.
ISantos iyona ehlezi esicongweni se-NFD Promotional Play-offs ngamaphuzu amathathu ngemuva komdlalo owodwa. Emdlalweni wokuqala iPeoples’ Team iguqise iThanda Royal Zulu ngegoli lika-Eleazar Rodgers eRichards Bay Sport Complex.
“I-Athlone siyijwayele futhi yize besingenzi kahle kodwa ekhaya besingavamile ukuthola induku. Nakulo mdlalo sibheke ukwenza okufanayo. Sesilinde isikhathi eside, sifuna ukudlala sithathe amaphuzu amathathu ukuze senze isiqiniseko sibuyela kuPremiership,” kusho u-Isaacs.
IChippa ilahle amaphuzu emdlalweni wangempelasonto idlala ngokulingana neThanda ngo 1-1 e-Athlone Stadium. Leli qembu likaChippa Mpengesi kubhekeke ukuthi liqophe umlando uma ligcina likwazile ukunyukela esigabeni esikhulu ngokuba yiqembu lokuqala ukudlala isizini eyodwa kuVodacom League nakuNFD bese liya kuPremiership.
“Ngikulambele ukubuyela esigabeni esikhulu. Alikho elinye ithuba elingcono lokwenza lokho njengaleli eliphambi kwethu njengamanje. Sibhekene neqembu elinzima iSantos kodwa siyilungele. Uma singaqhubeka ngendlela esiqede ngayo emdlalweni weThanda amaphuzu amathathu sizogoduka nawo. Kulo mdlalo ngifuna ukusiza iqembu lami ngokuthi ngilishayele amagoli ngoba ngiyeke amaningi ngempelasonto yize ngikwazile ukuthola elilodwa,” kusho uNgebo oselidlubhe kathathu ijezi leBafana.
Imidlalo yeNFD Promotional Play-offs:
Kusasa:
Santos v Chippa (Athlone Stadium, 7.30pm)
NgoMgqibelo:
Santos v Thanda (Athlone Stadium, 8.15pm)
NgoJuni 27:
Thanda v Chippa (Richards Bay Sport Complex, 2pm)
NgoJune 30:
Chippa v Santos (Athlone Stadium, 3pm)
ILOG yeNFD Promotional Play-offs:
Amaqembu P W D L Pts
Santos 1 1 0 0 3
Chippa 1 0 1 0 1
Thanda 2 0 1 1 1
Services


text:
Lokhu Kungavunyelwana Ngodaba LweDevolution Kuhlelo LweConstitution
Ikhomithi le ihlangene ekuseni yavumelana ukusayina ugwalo lwe draft constitution ntambama, kodwa kwehlula.
MATINENGA
Sithandekile Mhlanga
16.01.2013 19:09
WASHINGTON—
Ikhomithi eyakhethwa nguhulumende ukuthi iqedise uhlelo lokulotshwa kwesisekelo sombuso esitsha yehlulekile njalo ukuvumelana kumicijo embalwa ebingakavunyelwana egoqela ukwabelwa kwezabelo amandla i-devolution lokunye.
UMnu. Eric Matinenga, umphathintambo wogatsha olubona ngokulotshwa kwesisekelo sombuso uthe ikhomithi le ihlangene ekuseni yavumelana ukusayina ugwalo lwe draft constitution ntambama, kodwa abamela I-ZANU PF bala ukwenza lokhu ngenxa yokungamukeli indlela udaba lwe devolution olulotshwe ngayo.
Kukhangelelwe ukuthi ugwalo lolu lungasayinwa, luqhutshelwe inkhokheli zikahulumende womanyano-ama principals.
Ukuze sihlaziye loludaba, sixoxe loMnu. Walter Nsununguli Mbongolwane, ingcwethi ecubungula ezombusazwe, yena ogcizelela ukuthi isisekelo sombuso lesi.
Ingxoxo LoMnu. Walter Nsununguli Mbongolwane


text:
Oklebe bamise uPolela emsebenzini
2012-11-08 10:00
Johannesburg - Umkhulumeli wophiko loKlebe uMcIntosh Polela, umisiwe emsebenzini kulandela ukuthi akhuluma emthombeni wezokuxhumana iTwitter, ephawula ngodaba lokudlwengulana kweziboshwa okwenzeka emajele.
"Umiswe isikhathi esingamasonto amathathu, angeke sidalule lutho oluningi ngalolu daba. Luwudaba lwangaphakathi," kusho uBrigadier Phuti Setati.
USetati uthe abezindaba abafuna ukothile ophikweni loKlebe, kumele bakhulume namaphoyisa, kube yiwo akhipha umbiko ophelele.
USetati akafunanga ukucacisa noma ukumiswa kukaPolela kuhlobene yini nalokho akubhala kuTwitter ngemuva kokulahlwa yicala komculi uMolemo "Jub Jub" Maarohanye.
"UJub Jub uzolala usuku lwakhe lokuqala ejele njengoba elahlwe yicala lokubulala abafundi....Ngiyathemba abalandeni bakhe bamnikile uvaselina azowusebenzisa ejele," kusho umbhalo kaPolela kuTwitter
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- SAPA


text:
Selidumela emasumpeni nge-Info Bill
2012-11-27 12:02
Parliment - I-African National Congress ihlanganise isigaba sokugcina somthetho ochitshilelwayo iProtection of
State Information Bill, yize noma abeshoda amaqembu aphikisayo ePhalamende.
Amaqembu ayisishiyagalombili asekomidini elibhekele lo msebenzi, avotile ephasisa isigaba sokugcina esidluliselwe kwabeNational Council of Provinces.
"Sekuphelile. Siyajabula ukuthi sesihambe ukhalo olungaka," kusho isazi somthetho uSam Mazosiwe.
Umbiko ohlanganisiwe uhlanganisa imibono yamaqembu aphikisayo, abeDemocratic Alliance neCongress of the
People banqabile ukuvota, bethi umqulu baziswe ngawo umhlangano usuphakathi.
"Sitshelwe ngalo mbiko ngempelasonto, kungasasele sikhathi kuqale umhlangano," kusho u-Alf Lees, weDA.
Uthe akubanga lula ukuthi bawufundisise bawuqonde ngoba besingekho isikhathi, uthe ngenxa yesikhathi bebengeke babone noma imibono abayibeka ibhalwe ngokuyikho yini.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- SAPA


text:
I-Safa igcine ngokusikhokhela isangoma
2012-05-31 14:03
Johannesburg - Isangoma uS'bonelo Madela uphumele obala wathi iSouth African Football Association igcine isikhokhile isikweletu sayo, okuchaza ukuthi amashobolo bazowezwa ngendaba, kubika iKickOff.com.
UMadela yisangoma esizokhumbuleka ngokusola iSafa ngokungasikhokheli kulandela ukuthi eyinikeze umuthi wokuwina imidlalo ngesikhathi kunemidlalo yeNdebe yoMhlaba ka-2010, kodwa manje uthi ujabule kakhulu kanti nesizwe singaqala sehlise amaphaphu.
"Bangikhokhela imali yami," kusho uMadela, kodwa wanqaba ukuphawula ngokunaba.
UMadela uthi ngonyaka odlule 'wasebenza' inkundla yezemidlalo eBloemfontein, nalapho iBafana yashaya khona iFrance ngo 2-1 wabe esekhokhelwa u-R10 000 esikhundleni sika-R100 000 okwavunyelwana ngawo.
UMadela uthi 'umfana' wakhe ngeke asabanikeza inkinga abafana bakaPitso Mosimane.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
UMalema uzophuma phambili ecaleni - Mathale
2012-09-27 08:32
Johannesburg - UNdunankulu waseLimpopo uCassel Mathale uthi nakanjani icala lokuxhaphaza imali elibekwe lowo owayengumengameli we-ANCYL uJulius Malema, lizotholakala lingamanga, kubika umsakazo weSABC ngoLwesine.
"Sijabule ngomngani wethu ovele enkantolo wathweswa icala nesikholelwa ukuthi ngokuhamba kwesikhathi uzovela enkantolo ageze igama lakhe," esho.
UMathale uzwakalise ukweseka kwakhe uMalema ngesikhathi kunomcimbi wokuqoqa izimali nobuhlelwe yi-African
National Congress esifundeni iPeter Mokaba eLimpopo ngoLwesithathu ebusuku.
UMalema unikwe ibheyili ka-R10 000 eNkantolo yesiFunda ePolokwane
ngoLwesithathu.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Akusolwe abaqashi ngeziteleka - Vavi
2012-10-02 14:02
Johannesburg - Abaqashi yibona kanye ekumele basolwe ngokudlanga kweziteleka ezithe chithi saka ezinodlame, eziqhubeka embonini yezimayini, kusho uNobhala Jikelele womfelandawonye wezinyunyana uZwelinzima Vavi.
"Kumele bonke abantu basole abaqashi ngalezi ziteleka ezenzeka ezimayini," kusho uVavi ekhuluma nezintatheli eGoli.
UVavi ugxeke izikhulu zemayini iMpala Platinum.
"Impala yenza iphutha elikhulu ngesikhathi inyusela ingxenye yabasebenzi ngo-18%, ishiya abanye ngaphandle."
UVavi uthe lokhu kwanyusa amathemba nakwabanye abasebenzi.
"Isimo sonkana simanzonzo futhi lokho akwenziwanga yinyunyana iNational Union of Mineworkers, kwenziwe ngabaqashi,"
kubhoka uVavi.
Abasebenzi bavuke umbhejazana ezimayinii ezihlanganisa i-Anglo
American Platinum (Amplats), Anglogold Ashanti kanjalo neSamancor Chrome
Western Mine.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
INgilandi
INgilandi (isiNgisi: England) izwe laseYurophu. Isiqongo saseNgilandi iLondon. Ulimi isiNgisi. INgilandi yizwe eliyingxenye yOmbuso Ohlangeneyo. Lingumakhelwane nesiKotilandi enyakatho kanjalo neWelisi entshonalanga; Ulwandle lwase-Ayilendi luse nyakatho-ntshonalanga, Ulwandle lwaseKeltiki luseningizimu-ntshonalanga kanti Ulwandle lwaseNyakatho lusempumalanga, Insungubezi yamaNgisi eningizimu ihlukanisa iNgilandi kwizwekazi laseYurophu(continental Europe). Ingxenye enkulu yeNgilandi yakhiwe yingxenye emaphakathi nengxenye eseningizimu ye-island (izwe elincane elizungezwe amanzi ngokuphelele) yaseBrithani Enkulu(Great Britain) e-Atlantic eseNyakatho. INgilandi ihlanganisa futhi amazwe amancane azungezwe amazi ngokuphelele angaphezu kwekhulu njenge-ziqhingi Scilly ne-siqhingi Wight.


text:
‘Awagcwaliswe ngeqiniso amafomu akwa-Sars’Comment on this story
INTATHELI YESOLEZWE
ABANTU baseNingizimu Afrika sebenxuswe ukuba bawagcwalise ngeqiniso nangokwethembeka amafomu ezentela akwaSouth African Revenue Service (Sars) kulo nyaka ka-2012.
UNgqongqoshe wezeziMali, uMnuz Pravin Gordhan (osesithombeni) utshele abezindaba epitoli izolo wathi bazowukhomba umuzi onotshwala abazogcwalisa amafomu entela ngemininingwane engamanga.
Uthe bazothathelwa izinyathelo zomthetho baphinde bahlawuliswe enkulu imali.
“Ukuze uhulumeni akwazi ukuletha izidingo kubantu, kukwazi nokuthi abantu abahlwempu baseNingizimu Afrika bahlomule kule mali yentela ekhokhwa ngabantu bakuleli, sizama ngakho konke okusemandleni ukubuyisa ukwethembeka kubantu ngendlela yokuthi bakwazi ukusho iqiniso baveze imali abayiholayo, bangaqambi amanga. Sibuyisa ubuntu obuzokwenza ukuthi yilowo nalowo akwazi ukwenza into acabangele nabanye,” kusho uGordhan.
Isigaba salo nyaka sokukhokhwa kwentela yisikhathi lapho umuntu nomuntu kudingeka alethe i-Income Tax Returns yonyaka. Isigaba sokuqoqwa kwentela yalo nyaka siqale kuyo le nyanga.
“Kunabanye abantu abangavezi iqiniso ngemali abayitholayo. Bonke labo abaqamba amanga bazothathelwa izinyathelo ezinqala, kuzosebenza umthetho,” kusho uGordhan.
Izolo uKhomishana kwaSars, uMnuz Oupa Magashula, uveze izindlela eziningi zobuchwepheshe obuzokwenza kube lula ukugcwaliswa kwamafomu entela kulo nyaka. Ubale ukusetshenziswa kwama-SmartPhones, eFiling Application nama-iPads.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Amajele azoguqulwa amagama anikezwe amashaComment on this story
SIMPHIWE NDWANDWE
AMAJELE abizwa ngamadolobha akhiwe kuwo asezoguqulwa amagama anikezwe lawo magama anikeza ithemba futhi anokugqugquzela ababoshiwe ukuthi balungise izigwegwe bazalwe kabusha empilweni.
UMnuz Zack Modise, owayeyiPhini loMphathi wezokuHlunyeleliswa kweziMilo emajele kazwelonke, uthe umjikelezo wokuqala wokwethiwa kwamajele sewuphothuliwe sekulindwe ukuthi uNgqongqoshe walo Mnyango osanda kuthatha izintambo, uDkt Sibusiso Ndebele, enze isimemezelo.
UModise uthe isimemezelo sizokwenziwa maduze uma sekuhlangane iPhini likaNgqongqoshe, uMnuz Ngoako Ramotlhodi, naye uNdebele bathatha isinqumo ngamagama amasha.
Amajele azokwethiwa kabusha angu-11 kodwa kwabuye kwaphakanyiswa igama lejele laseNcome ukuthi nalo liguqulwe igama. UModise uthe isinqumo mayelana nokuthi liguqulwe manje igama lejele laseNcome sizothathwa nguNdebele noma lifakwe emjikelezweni wesibili kwazise akukaze kulalelwe zethulo zezakhamuzi ngegama ezingathanda libizwe ngalo.
“Sifuna ukuthi abantu ababoshiwe bakuqonde kahle ukuthi yini elindeleke kubo emajele ababoshelwe kuwo. Lokhu bazokubona befika nje ngalo igama lejele abagwetshelwe kulo,” kusho uModise.
KwaZulu-Natal amajale azoqanjwa kabusha yi-Durban-Westville, elaseMgungu-ndlovu iNew Prison. Phakathi kwamagama okwanxuswa ukuthi kubizwe ngawo ijele i-Westville kwakukhona nelalowo owayeyisishoshovu se-ANC u-Andrew Zondo owaqhumisa ibhomu eManzimtoti ngo-1985. Negama likaMnuz Robert Mcbride owayengukhomishana wamaphoyisa eKurhuleni, eGoli laphakanyiswa ngeqhaza lakhe emzabalazweni.
UModise, osengukhomishana wamajele eGauteng, uthe abantu baphakamisa namagama ezishoshovu zezombusazwe ngakho uNdebele uzocubungula ukuthi kufanele kusetshenziswe maphi amagama afanele.
Kwezinye izifundazwe kuzokwethiwa kabusha lamajele: Barberton, Modimolle, Johannesburg, Pretoria Central, Leeuwkop, St Albans, East London, Pollsmoor ne-Kroonstad.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Besingafuni ukubukwa ngolwaseNkandla - Zille
2012-11-05 10:31
Johannesburg - Akuzwakali kahle ukuthi kungukufuna ukubukwa ukuhambela umuzi kaMengameli uJacob Zuma eNkandla okwenziwe yi-DA, kusho umholi waleli qembu uHelen Zille ngoMsombuluko ekuseni.
Ngokusho kwemibiko yabezindaba ze-SABC, lowo okhulumela umengameli uMac Maharaj usola iDA ngokufuna ukubukwa uma ifuna kushaye uLwesithathu isihlinzekwe ngemininingwane yokunwetshwa kweNkandla.
"Ngicabanga ukuthi uma kuthiwa sifuna ukubukwa kusetshenziswe igama elingasho iqiniso," kusho uZille, ephendula umbuzo ku-SAfm.
"Okuyiqiniso ngokuhambela leya ndawo ukuthi manje abantu sebeyazi ukuthi kusetshenziswa izindodla zemali yabakhokhi bentela ukwakha umuzi ngokungemthetho nokuthi umengameli akazimisele ngokuphendula imibuzo," kusho uZille.
Kodwa uMaharaj uthe umholi weDemocratic Alliance kudingeka alandele imigudu efanele uma efuna izimpendulo.
"Wazi kahle kamhlophe ukuthi uma efuna ukwenza umnqamulajuqu noma ukuxhumana nomengameli kunemigudu elandelwayo. Ngakho-ke uma ekhetha ukuya kwabezindaba, kumina lokho kuchaza ukuthi ufuna ukubukwa."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
I-ANC ilulele iW Cape isikhathi - Umbiko
2012-12-04 08:30
Johannesburg - Isigungu esiphezulu se-ANC sesinikeze iWestern Cape isikhathi esithe xaxa sokuthi iphothule uhlelo lokuphakanyiswa kwamagama obuholi, ngokusho kombiko ngoLwesibili.
USihlalo we-ANC eWestern Cape uMarius Fransman utshele iphephandaba iThe New
Age ukuthi i-NEC ibanikeze umnqamulajuqu wangoLwesithathu, ngemuva kokubhuntsha komhlangano ngoLwesihlanu.
"Angazi ukuthi izoba nini ingqungquthela, kodwa kungenzeka ukuba ibe ngoLwesibili noma ngoLwesithathu. Sikholelwa ekutheni konke kuzohamba kahle kulokhu," etshela leli phephandaba.
Imibiko yeThe New Age ithi ihoshe umoya wokuthi neLimpopo inikezwe isikhathi esengeziwe.
I-ANC eLimpopo kwadingeka ukuthi imise le nguqngquthela ngoLwesihlanu ebusuku ngemuva kokugasela "kwequlu elalinodlame" nelaphazamisa uhlelo, kusho okhulumela iqembu esifundaweni uMakonde Mathivha ngaleso sikhathi.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Bayabukeka nabamnyama ngebala - Inhlangano
2013-02-18 14:03
Dakar – Ngenxa yokucikwa yisikhangisi ezigqugquzela abesifazane ukuba bashintshe isikhumba sabo babe mpofu, sekusungulwe uhlelo eSenegal oluzogqugquzela ukuthi kuhle ukuba mnyama – kanti ukwenza okwehlukile kungakulimaza.
Umkhankaso wenziwe ngemuva kwesikhangisi esifakwe eDakar ngonyaka odlule esimayelana nesiphaquli sobuso esaziwa nge"Khess Petch", noma "i-all white", ngolimi lwedawo iWolof.
Isikhangisi sithembisa abantu ukuthi bazobona umehluko ezinsukwini ezingu-15.
Siveza ubuso bowesifazane ngaphambi kokusebenzisa lo khilimu wobuso emnyama nangemuva kokuwusebenzisa esekhanya ngebala.
"Sisethusile lesi sikhangisi ngoba sichaza ukuthi ubumnyama abubuhle futhi sisho ukuthi abesifazane abasebancane kumele bazishintshe,” kusho u-Aisha Deme, ongumnikazi we-website iAgendakar.com.
"Ekuziphenduleleni, sifuna ukukhuthaza abesifazane abamnyama ngakho-ke sesisungule i"Nuul Kukk", okushp ukuthi "all black", kuqhuba owesifazane osemncane.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AFP


text:
Amaphoyisa angipitshiza 'amazambane' - Isisulu
2013-01-08 09:00
Johannesburg - Isakhamuzi saseSwartruggens, eNorth West, sesiphumele obala sagxeka amaphoyisa esithi asishaya asipitshiza "amazambane" aso, kubika abezindaa zeSowetan.
UMoeti Dibetso uthi wahlukunyezwa ngamaphoyisa, esiteshini sawo eSwartruggens, mhlaka-22 Disemba.
UDibetso nabanye abayisishiyagalolunye abasebenza emayini, kanye nentombi yakhe, babiza amaphoyisa ngesikhathi kuqubuka ingxabano phakathi kwabahlali baselokishini laseBorolelo.
Uthi wabe esethathwa eyiswa esiteshini samaphoyisa wafike washaywa.
"Iphoyisa langikhahlela esifubeni, langipitshiza "amazambane," kusho uDibetso,
othi walala esibhedlela ngemuva kwalokhu kuhlukunyezwa.
Iphoyisa elikhulume nabezindaba lithe kwenzeka iphutha uDibetso wanikwa inombolo yecala ekungasilo elakhe.
"Babemnyakazisa nje bezama ukumethusa. Ngathi uma ngibhekisisa icala abhekene nalo, ngathola ukuthi unikwe inombolo ekungasiyo eyakhe," kusho iphoyisa.
UDibetso usevule icala lokushaya ngenhloso yokulimaza.
Okhulumela amaphoyisa aseSwartruggens uCaptain Jerry Mpapo ukuqinisekisile ukuya kwamaphoyisa emzini kaDibetso, wathi amaphoyia ayaphika ukuthi lona washaywa.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Abaziphethe kahle abadla inyama - Umbiko
2012-11-16 16:23
UMumbai - Enye yezincwandi efundwa ezikoleni zaseNdiya ithi abantu abadla inyama basemathubeni amaningi okuthi bangathembeki, bantshontshe futhi babe nophathina abaningi ocansini.
Incwadi lena ifundwa ngabafundi abalinganiselwa eminyakeni engu-11 ubudala, inhloso kuthiwa ukujwayeza abafundi ukuzithanda nenhlanzeko futhi bafundiswe ngocansi, kusho abezindaba ze-NDTV.
"Abathembekile, banamanga, bakhohlwa yizethembiso zabo, bayantshontsha, bayathuka futhi bavamise ukwenza amacala ocansi,” kusho incwadi.
Le mpicabadala yencwadi ithi abesifazane kumele bathole abayeni uma sebeseminyakeni ephakathi kuka-18 no-25 ubudala.
"Kuhle ukushada ungakazakheli igama elimbi,” iqhubeka.
Incwadi ishicilelwe ngabakwaS Chand, abe-India's Central Board for Secondary Education bathi izikole zazikhethela zona le ncwadi.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Umshayeli ubophe iphoyisa ebelidakiwe
2013-01-17 10:02
Pietermaritzburg - Umshayeli waseMgungundlovu uvalele iphoyisa abelicwile ezinkambeni zikaFaro evenini yalo, kubika iphephandaba iBeeld ngoLwesine.
URussell George wasePrestbury uthe wabona iveni yamaphoyisa ihamba kabi emgwaqeni ngeSonto ebusuku.
"Le veni yajika kuVictoria Road, yabhekana nezimoto ezivela ngakolunye uhlangothi. Kuthe kusenjalo, yama. Ngabe sengiphuma emotweni ngamubuza ukuthi wenzani."
Leli phoyisa labe selibaleka ngemoto, uGeorge walihlala emsileni, wafonela ku-10111.
UGeorge uthi iveni yaphinde yama futhi wase eqonda ngqo kuleli phoyisa elaliphuzile.
"Utshwala babuzwakala, wanqaba ukuphuma emotweni ngase ngimphuca okhiye bakhe. Ngamkhipha emotweni ngamfaka ngemuva."
Ngokukalowo owazibonela uKhanyi Mnikathi, uthi leli phoyisa lathi belizalwa futhi linikwe abangani balo utshwala. Laqala lakhihla isililo.
Okhulumela amaphoyisa uColonel Joey Jeevan ukuqinisekisile ukuthi iphoyisa liboshiwe ngemuva kokudala ingozi nokukhomba intombi yalo ngesibhamu bexabana.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Okushaqisayo ecaleni likaPistoriusComment on this story
INTATHELI YESOLEZWE
IZOLO kuvele obunye ubufakazi obushaqisayo ngecala elibhekene nomgijimi wakuleli, u-Oscar Pistorius, lokubulala intombi yakhe uReeva Steenkamp.
Icala likaPistorius lilalelwe yiNkantolo yeMantshi yasePitoli kanti okwamanje kusalalelwe isicelo sebheyili esifakwe yilo msubathi.
Izolo umshushisi wecala uMnuz Gerrie Nel utshele inkantolo ukuthi ukubulawa kukaReeva kwakuhleliwe. Uthe uPistorius wafaka imilenze yakhe wathatha isibhamu waqonda endlini encane lapho afike wadubula khona uReeva amahlandla amathathu.
UNel uthe kwathatha uPistorius amagxathu ayisikhombisa ukufinyelela endlini encane lapho intombi yakhe yayizikhiyele khona.
Ukulalelwa kwesicelo sebheyili kuyaqhubeka namuhla lapho kulindeleke ukuthi iMantshi, uMnuz Desmond Nair, ilalele zombili izinhlangothi zicubungula izincwadi ezifungelwe ezethulwe enkantolo kuphinde kuphakanyiswe imibuzo.
Ngakolunye uhlangothi uPistorius, encwadini efungelwe efundwe eNkantolo, uthe wayengaqondile ukubulala intombi yakhe ebingumkhangisi obebukeka ezoba nekusasa eliqhakazile uReeva.
U-Nair uthe kumele agcinwe ezitokisini aze abuye avele kule nkantolo uPistorius khona namuhla. Isicelo sokuthi agcinwe ezitokisini zasesiteshini saseBrooklyn sizophelelwa yisikhathi namuhla okuzodala ukuthi kudingeke abameli bakhe bafake esinye esingase siphikiswe ngabashushisi bombuso.
Isizathu esenze ukuthi kuhlehliswe icala izolo bekwenzela ukuthi kunikwe abashushisi nabameli bakaPistorius isikhathi esanele sokucubungula izincwadi ezifungelwe ezethulwe enkantolo baphinde babheke lapho bengaphosa khona imibuzo.
UPistorius uthe uyakuphika ukuthi wabulala intombi yakhe ngenhloso. Ngesikhathi kuqhubeka isicelo uPistorius ubegcwele izinyembezi emehlweni ekhala.
Ummeli kaPistorius uMnuz Barry Roux uthe ngelanga lesigameko uReeva wanikeza uPistorius isipho seValentine’s Day wacela ukuthi asivule ngelanga losuku lwezithandani.
Uthe ngoFebhuwari 13 wayazi ukuthi uReeva uzohamba nabangani bakhe bazikhiphe bese naye ezikhipha nabakhe abangani.
Kuze kwaphoqeleka ukuthi imantshi ikumise ukuqhubeka kwesicelo kwazise uPistorius ubekhala esephazamisa inkantolo. Okunye okuvelile wukuthi uPistorius wagcina ehlanganile nentombi yakhe ukuze babe nedina.
UPistorius uthe yena noReeva bazunywa wubuthongo bangena engubeni balala.
Ngokusho kwakhe wake wathola izinsongo zokubulawa yingakho ehlala nesibhamu esiyi-9mm ngaphansi komqamelo. Uthe wezwa umsindo wacabanga ukuthi abaphangi ababesendlini encane .
Kwathi uma ezwa lowo msindo washaywa wuvalo wadubula ebhekise emnyango wasendlini encane ememeza ecela uReeva ukuthi abize amaphoyisa engazi ukuthi uReeva wayekuyona.
Ubegcizelela ukuthi wayethukile futhi ezizwa engaphephile ngakho okwakusemqondweni wakhe kwakuwukuvikela yena noReeva.
Ngesikhathi efika embhedeni wabona ukuthi uReeva akekho engutsheni. Uthe wazama ukuvula umnyango wasendlini encane wathola ukuthi uvaliwe wayeseya ngaphandle wamemeza ecela usizo.
Emva kwalokho uthe wathatha induku yokushaya ibhola lekhilikithi wazama ukuvula ngayo endlini encane. Esevulile wathola uReeva owayesedubulekile kodwa esaphila. Uthe wamthwala waphumela naye ngaphandle ukuze aphuthunyiswe esibhedlela kwabizwa nodokotela kanti uReeva uzoshonela ezandleni zakhe.
Imantshi ithe leli cala lizothathwa njengalawo abucayi okusho ukuthi uma uPistorius etholwa enecala uzothola isigwebo esikhulu kakhulu. Ithe kunezinkomba zokuthi kwakuhleliwe okwenzeka. Lesi sinqumo sisho nokuthi uPistorius kuzomele aveze izizathu ezinqala zokuthi kungani kumele athole ibheyili.
Khonamanjalo, uReeva ungcwatshwe izolo ePort Elizabeth lapho bekukhona izihlobo nabangani kuphela.
Abomndeni kamufi babonge ukwesekwa abakutholile.
UNgqongqoshe wezeMidlalo kuleli uMnuz Fikile Mbalula uthe uPistorius akahambisani nokuhlukunyezwa kwabantu besifazane.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Kukhalwa ngekhono kuBabayi owaduma esakaza ezemidlaloComment on this story
ZWELAKHE NGCOBO
UKUDLULA emhlabeni kukaBafana Phillip Mangethe Zwane (84) akuthelwanga yizinyembezi kodwa kuvele ukuthi ukulwile ukulwa okuhle emkhakheni wokusakaza ezemidlalo awuqala ngeminyaka yo-60 kuKhozi FM lusabizwa ngeRadio Bantu.
Umngani wakhe omkhulu uDabula Chiliza ababesebenza naye kuRadio Bantu uthe uMangethe ubeyinsizwa ebiqinisekisa mihla namalanga ukuthi into yenziwa ngendlela eyiyo.
“Uma enikwa umsebenzi ubewenza kahle. Ubethanda ukuthi izinto zihambe kahle. Ubebathanda abantu abalalelayo hhayi abafuna kulalelwe bona,” kusho uChiliza ekhuluma ngoMangethe obumuzwa kahle uma esethi lisenethini, Yakhala iGong, Comrades Marathon siya eMgungundlovu ngezinyawo.
“Ngiyomkhumbula ubengumuntu ohlekisayo. Usebenzile uligijimile ibanga lakhe.”
UZwane obedume ngelikaBabayi nodabuka e-Ashburton, eMgungundlovu ubengezinye zezinsika zabasakazi abaduma ngezikhathi zoWinnie Mahlangu, Lindiwe ‘Tshitshi lika-15’ Ntuli, Edward KE ‘Gibel’ iGagasi’ Masinga, Mamane Jali noThetha Masombuka owayesakaza ibhola.
Indodakazi yakhe uNjabulo ithe uyise uficwe wukufa ngoMsombuluko ngo-3.40 ntambama eseRiverside Park Old Age Home, eMgungundlovu.
UMangethe obehlala kuRussel Street eThekwini ungene kuleli khaya labadala ngoMeyi 24.
“Bese kufike isikhathi, ugulile,” kusho indodakazi.
UWillie Mtolo owavelela kuComrades Marathon engena endaweni yesibili elandela uSam Shabalalala uchaze uZwane njengengqalabutho kwezemidlalo ngendlela abenolwazi ngayo ngazo.
“Ubekuthatha akubeke enesiphiwo sokusakaza. Bekuthi noma ungenamdlandla ngomdlalo othile kodwa ugcine usuwunaka ngendlela abenekhono ngayo uma esakaza ezemidlalo.”
UVicky Masuku osebenze noZwane engasaqashiwe ngokugcwele uphawule kanje: “Sidabuke kakhulu ngokudlula komuntu obenolwazi olunzulu ngazo zonke izinhlobo zemidlalo, enezeluleko engalugodli ulwazi. Ngikhumbula engithumelela amaculo esizwe nemilando yabadlali bamaSharks abanjengoGary Teichman. Siyambongela ukuthi iNkosi imbeke waze wadlula eminyakeni engaphezu kuka-80.”
Inkonzo yokuphelezela le nkakha yomsakazi izoqala ngo-9 ekuseni ngoMgqibelo, kwaDoves (1st Avenue), eThekwini.
Ngo-12 emini kuyobe sekuyiwa emathuneni aseRed Hill, eThekwini la ezifihlwa khona.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Lihlehliselwe unyaka ozayo elikaShelembe
2012-06-19 10:02
Pietermaritzburg - Icala lokukhwabanisa elibhekene nowayeyiPhini leMeya kaMasipla uMsunduzi u-Alpha Shelembe lihlehliselwe unyaka ozayo eNkantolo yeMantshi yaseMgungundlovu ngokusho kombiko wephephandaba iThe Witness ngoLwesibili.
UShelembe uvele enkantolo nonkosikazi wakhe uJoyful
Shelembe nodadewabo uNelisiwe Shelembe ngoMsombuluko.
Abanye asolwa nabo ngusomabhizinisi uLucky Moloi nomqaphi uThemba Xaba.
Ngokwalo mbiko iMantshi uJaco
Jordaan utshelwe ukuthi omunye umsolwa nobeyikhansela lomkhandlu waseMgungundlovu, uThemba Zungu akasekho emhlabeni.
UJordaan ube eselihlelisela uMashi 11 icala ukuvumela ukuba kutholakale omunye umshushisi kulandela ukuthi uRema
Mahabeer esulile kuNational Prosecuting Authority.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Izobaphutha abangasheshi i-FreelanderComment on this story
IMOTO: Freelander Limited Edition 2
ISINAMUVA lizobukwa ngempela kulokhu njengoba kwa-Land Rover bememezele ukuthi bazokhipha uhlobo olusha le Freelander ebizwa ngeLimited Edition Freelander 2.
Lokhu ngikusho ngoba bathe lezi zimoto zizoba ngu-50 nje kuphela okwamanje. Uma uzinika isikhathi usondela kule moto uzobona ukuthi kungani izophenduka inyama emakethe.
Bayishintshe kakhulu ngaphandle nangaphakathi uma uyiqhathanisa nalena endala namanje esenalo ugazi kwabaningi.
Izinto ezihlukile ezigqamile igrille, amafenda, ispoiler ngemuva kwi tailgate, ipayipi eligqize ngombala ocwebezelayo ngemuva, izibambo zezicabha ezinombala ofanayo nemoto kanjalo nezibuko bese ivala ngamasondo angu 19 inch nerimu lakhona.
Ngaphakathi izinto zishintshe kakhulu njengoba iphuma nezihlalo eziyisikhumba ezisebenza ngogesi abazi kakhulu ngezimoto abathi ngama-sport seats. Izihlalo zinezindawo ezithofozelayo zokuncika kanjalo nezindawo zokubeka izingalo.
Phansi ishaya ngokhaphethi abangajwayelekile kodwa abanombala ohambisana nezicabha ngaphakathi.
Amaphedali phansi yilawo ajwayeleke ukutholakala ezimotweni zejubane nawo ayi sporty.
INJINI NAMANDLA
Le moto itholakala ngenjini engu 2.2 litre SD4 HSE turbo enamandla afinyelela ku 140kW kanye ne-torque engu 420Nm. Isebenzisa ubuchwepheshe be-Intelligent Power Management System (IPMS) obukwazi ukunika i-battery amandla ngesikhathi imoto yehlisa ijubane ngaleyo ndlela ingasebenzisi u-petrol omningi. Ukhona nomunye u-gearbox abathi uyisizukulwane sesibili obizwa nge- Asin Warner AWF21 ongumshini ozishintshayo (Automatic transmission).
Le njini ithe ukuthi thuthu ngezinga, iyawonga futhi u-petrol. Ayigcini nje kuphela ngokuba imoto enhle ebukekayo, kodwa yakhelwe nokuthi ikwazi ukumelama nezimo ezihlukile zomgwaqo njengokuqwala izintaba ngaphandle kokuzwela.
Abantu abasuke bephakathi emotweni ukuphepha kwabo kuyabhekelelwa njengoba iphuma ne-Command Driving Position esiza ekutheni umshayeli akwazi ukubona kalula wonke amakhona emoto. Iphuma nama-airbag ayisikhombisa okukhona kuwo awasezinhlangothini abizwa ngamakhethini, amabili angaphambili neyasedolweni yomshayeli. Akumangazi ukuthi kungani ithole ukuhlonishwa ngezinkanyezi ezinhlanu kwezokuphepha emuva kokuvivinywa emazweni ahlukene.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Amaqembu acele ukusizwa yinkantolo ngolukaZuma
2012-11-19 16:31
Cape Town - INkantolo eNkulu eKapa izolalela isicelo esiyisipesheli esifakwe ngamaqembu aphikisayio sokuzama ukuphoqa iPhalamende ukuthi livume kube nenkulumo mpikiswano ngodaba oluthinta uMengameli uJacob Zuma njengoba amaqembu ethi awasenakho ukumethemba.
Isicelo lesi sihanjiswe wumholi weDemocratic Alliance ePhalamende uLindiwe Mazibuko, ethunywe ngamanye amaqembu aphikisayo.
Amaqembu afuna kubanjwe inkulumo mpikiswano mayelana nokuthi kuvotwe kuchithwe uZuma, abathi abasamethembi - amaqembu athi afuna kuthi kuphothulwa unyaka kube kuqediwe ngalolu daba.
Mhlaka-08 Novemba uMazibuko watshela iPhalamende wathi abasamethembi umengameli, wathi ngaphansi kobuholi bakhe izwe libhekane nezinxushunxushu ezihlanganisa ukukhula kwesibalo sabantu abangasebenzi, inkohlakalo kanjalo nokwehla kwezinga lemfundo.
Amaqembu eyisishiyagalombili ahlanganisa i-African Christian Democratic Party, yi-Azanian People's
Organisation, iCongress of the People, iFreedom Front Plus, Inkatha
Freedom Party, yi-United Christian Democratic Party kanye ne-United
Democratic Movement, avuma ngo-elethu lokhu kusho.
Ngesonto eledlule iqembu elibusayo lavimba amaqembu emizamweni yokuthi kudingidwe bese kuvotwa ngalolu daba.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Kushone indoda emngceleni iBeit Bridge
2012-12-24 07:44
Johannesburg - Kushone indoda yaseZimbabwe emngceleni iBeit Bridge ngesikhathi icela ukukhashwa iyiswe endlni encane, kusho iBorder Control Operation Co-ordinating Committee (BCOCC).
Okhulumela i-BCOCC uPatrick Moeng uthe le ndoda ishone ngabo-10:00.
“Ubezohlolwa isimo sezempilo eNingizimu Africa ehamba ngebhasi."
Ube esecela ukuyiswa endlini encane kwathi kusenjalo washayeka phansi waphelela khona lapho, esho.
“Kwenziwa izinhlelo zokuthi aphindiselwe kubo."
UMoeng uthe ngoMsombuluko owesifazane ubelethe amawele kulo mngcele.
- Landela
IzindabaNews24 kuTwitter
- SAPA


text:
Kuvele okunye ngendiza eyayihamba uDhlomoComment on this story
INTATHELI YESOLEZWE
SEKUVELE ukuthi uNgqongqoshe wezeMpilo KwaZulu-Natal uDkt Sbongiseni Dhlomo akakhulumanga okuyikho ngokusebenzisa kwakhe indiza enophephela emhlane yezimo eziphuthumayo nalapho ayedalule ukuthi wayephuthuma kwaHlabisa ukuyodambisa isimo emphakathini wakuleya ndawo.
Abantu bakuleya ndawo kuthiwa babethukuthele becasulwe yisenzo zikadokotela owadlwengula intombazane eneminyaka engu-16 ubudala.
Konke lokhu sekuvela ukuthi kwakungesilona iqiniso kodwa uDhlomo wayeziyele emngcwabeni kasomabhizinisi uMnuz Zacharia Zungu ongumkhwenyana wesikhulu sesibhedlela sakwaHlabisa uNkk Dawn Zungu.
Ngokombiko weSunday Tribune enguzakwabo weSolezwe, uDhlomo kuthiwa watetemuka ngale ndiza ekubeni kuyiyona yodwa esetshenziswa abezimo eziphuthumayo uma kukhona ogulayo odinga usizo oluphuthumayo.
Le ndiza kuthiwa yayidingeka endaweni okwenzeka kuyo ingozi yemoto ngaseShongweni ku-N3 lapho okwakudingeka khona ukuthi umfana oneminyaka engu 15 athathwe ngendiza aphuthunyiswe esibhedlela kodwa yangatholakala kwathiwa ihambise uDhlomo kwaHlabisa.
Ngenxa yalokhu kwaphoqeleka ukuthi u-Asheen, umfana owayedinga usizo lwendiza, aphuthunyiswe eNkosi Albert Luthuli Hospital nge-ambulensi wafike washona nokunenkolelo yokuthi ukube wayehanjiswe yindiza enophephela emhlane wayeyosheshe afike esibhedlela athole usizo.
Omunye wabantu ababekulo mngcwabo uNkk Nikiwe Xulu futhi owayeqashelwe ukupheka uthe wayibona indiza ifika noDhlomo kulo mngcwabo.
“Ngangizobeka ukudla lapho kwakunenkonzo yomngcwabo khona ngabona uDkt uDhlomo efika ngendiza eze kulo mgcwabo engangipheka kuwona futhi engakuqaphela kuye wukuthi uyindoda ethandekayo,” kusho uNkk Xulu.
UMfundisi Ngubane owayephethe inkonzo yomngcwabo naye ukuqinisekisile lokhu wathi ngesikhathi uDhlomo etheleka ngale ndiza enophephela emhlane wonke umuntu waqalaza eyibuka kanti nalapho eyahlala khona kwakuyindawo eyayilungisiwe.
Lesi sigameko uDhlomo simfake enkingeni njengoba abaholi bamaqembu aphikisayo befuna aziphendulele kabanzi ukuthi kungani aqamba amanga.
Amaqembu aphikisayo okuyi-IFP, DA ne-ACDP afuna uDhlomo achaze kabanzi ngalesi senzo sakhe ukuze nomphakathi wazi ukuthi kwenzekani ngoba yiwo othembele kakhulu kule ndiza njengoba kuyiyona yodwa ekhona esifundazweni esiza uma kunezimo eziphuthumayo okubalwa kuzona nezingozi zomgwaqo.
Okunye la maqembu akhala ngakho wukuthi kungani uDhlomo ancamela ukutetemuka ngendiza yezimo eziphuthumayo ekubeni zikhona izimoto avamise ukuhamba ngazo njengoba ayeziyela emngcwabeni.
Imizamo yokuthola uDhlomo ukuze aziphendulele ibhuntshile kanti nangesonto eledlule wakhombisa intukuthelo ezintathelini zeSolezwe ngesikhathi zimbuza ngalolu daba eLamontville wagcina ngokuthi azixoshe emhlanganweni wewadi ye-ANC.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Isikhwele siyalubulala uthando - Umbono
2013-02-26 15:55
Cape Town - Izazi zithi isikhwele, izinkinga zasembhedeni, ukuvuselana amagqubu, imali, abantu basemzini kanye nezithandwa zakudala, ngezinye zezinto ezibubulala zibuqede ubudlelwano bababili uma zingalungiswanga ngendlela.
Abafundi bethu bayaphawula ngalokhu.
UThemba Thezuthando uthe: Kwangehlela lokhu, wayefuna ukuhamba naye kuyo yonke imicimbi okanye amfonele ebusuku ambuze impilo, ngagcina ngimyekile.
UKhombisile Masishingishane Mngomezulu uthe: Yiqiniso lelo, ayikho into ebaluleke njengokuxoxa othandweni.
Izinto eningazithandi kumele nizikhulume, ukulalela imizwa yomunye umuntu kanye nokuqondisisa indlela adalwe ngayo kubalulekile.
UMpume SyapensaBucs Mngomezulu uthe: Ngempela umuntu usuke ekhulumelani nomuntu wakhe nge-Ex yakhe?
Naka isikhathi sakho ukhohlwe ilokhu osekwadlula.
USonakali Sthembiso Mthembu uthe: Kuyiqiniso kakhulu lokhu okubalulwayo, ocansini amadoda awaxoxi nophathina bawo.
Azi ukuthi umfazi akumele ukhulume naye zonke izinto kanti kuyadingeka nibonisane ngakho konke othandweni.
UMesuli Mabuza uthe: Uthando olusingathwe inkinga aluvamile kuphumelela, ngoba anibe nisakhuluma kahle nivele nithule kodwa kube konakala.
Disclaimer:
INews24 iqhakambisa ukukhuluma ngokukhululeka nokuzwakaliswa kwemibono
eyahlukene. Lokho kuchaza ukuthi imibono yababhali bezingosi eshicilelwe
kuNews24, akuyona imibono yeNews24.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News 24


text:
Sebelinde usuku lwenkomfa eMangaung
2012-12-14 16:27
Bloemfontein - Sekusele izinsuku ezimbili kuphela kubanjwe inkomfa enkulukazi yeqembu elibusayo eMangaung, eBloemfontein.
Izikhulu zeqembu zithi konke sekumi ngomumo ukuthi kubanje le nkomfa ezobanjelwa e-University of the Free State.
Kubonakale isibalo esiphezulu samaphoyisa kanye nabezindaba, njengoba sekulungiswa izintwana nje ezingatheni, ngaphambi kokuthi kuqale inkomfa yokuqokwa kobuholi.
Izikhafula ziphephezela alafulegi anobuso bomengameli be- African National Congress, baphambilini.
Zilinganiselwa ku-6000 izithunywa ezilindelekile, ngaphakathi ehholo kuhlotshiswe ngemibala yeqembu, okungumbala omhlophe, okuhlaza, oyigolide nomnyama.
Kulindeleke ukuthi ngeSonto uMengameli uJacob Zuma noNobhala Jikelele weqembu uGwede Mantashe, bakhulume nezihambeli etendeni eligxunyekiwe.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Ususiwe esikhundleni sakhe uSimelane - Umbiko
2012-12-05 08:18
Johannesburg - UMqondisi kwezokushushiswa kwamacala omphakathi, nobelokhu esezinxushunxushwini, uMenzi Simelane, ugcine ngokukhishwa kuNational Prosecuting
Authority (NPA), ngokusho kombiko wangoLwesithathu.
Okhulumela i-NPA uBulelwa Makeke utshele iphephandaba iThe Times wathi:
"Akasasebenzeli i-NPA," ngaphandle kokunaba ngalolu daba.
Ngo-Okthoba, iNkantolo yoMthethosisekelo yahamba emazwini eNkantolo yokuDluliselwa kwamaCala ngesikhathi ivuna iDemocratic Alliance ekutheni uMengameli Jacob Zuma akahambisanga ngokomthetho ngesikhathi eqoka uSimelane.
Ngemuva kwalesi sinqumo, uNomgcobo Jiba wabe eseqokelwa kulesi sikhala, kodwa asizange sikhishelwe umphakathi isinqumo ngokuxoshwa kukaSimelane.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter


text:
I-Amplats ithi ilahlekelwe ngu-R6.3 billion
2013-02-04 14:02
Johannesburg - NgoMsombuluko kubikwe ukuthi isiteleka esikhungethe i-Anglo American Platinum silahlekelisele inkampani ngo-R6.3 billion.
"Ukusebenza ngonyaka ka-2012 bekunezinselelo kule nkampani yakwa-Anglo American Platinum kanye nemboni ye-platinum yonkana,” kusho isikhulu esiphezulu senkampani uChris Griffith esitatimendeni.
Lo mphumela ukhombisa ukwehla ngo-180%, kuleyo nzuzo engu-R7.9bn yango-2011, onyakeni ophele ngo-Disemba 31, 2012.
Imali yamasheya yehle ngo-R5.62 ngo-2012, uma kuqhathaniswa nenzuzo engu-R13.65 yango-2011.
"Lokhu kudalwe nawukwehla kokudayiswa kwemikhiqizo, isiteleka sangonyaka odlule esingekho emthethweni nesimo sase-Europe."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
BULAWAYO—
Umthethwandaba waphezulu oweHigh Court uveze ukukhathazeka okukhulu ngokuqonga kwenani lemitshado echithekayo ivela phezu kwamakhulu amane – 406 ngomnyaka ka 2011 isiya phezu kwamakhulu amahlanu – 519 nyakenye koBulawayo.
Zibikwa zizinengi izizatho ezingabangela ukuchitheka kwemitshado okugoqela udlakela ezimulini, ukungathembeki, ukuswelakala kwemali yokondla imuli kanye lokuguquka kwamasiko lendlela uzulu asephila ngayo.
Ezikhathini ezinengi, ukuchitheka kwemitshado kuhlukuluza abantwana kanye labesifazana ikakhulu labo abangasebenziyo loba abangela ndlela zokuziphilisa kanye lemuli.
Kubika intatheli yeStudio 7 uNothando Sibanda osipha loludaba eseBulawayo.
Udaba luka Nothando Sibanda lokuchitheka kwemitshado


text:
Siyaqhubeka isiteleka sabasebenza emapulazini
2012-12-04 12:38
Cape Town - Baqalile ukubuthelana ndawonye abasebenzi basemapulazini eBoland eWestern Cape ukuqala isiteleka njengoba bekhala ngezinkinga ababhekene nazo njengabasebenzi.
Okhulumela iFarmworkers' Strike Coalition uMario Wanza uthe abasebenzi sebevele bahlangene eCeres, Citrusdal naseZolani, e-Ashton.
Abasebenzi namalungu omphakathi kulindeleke ukuthi bahlanganele eDe Doorns.
"Azikho izigameko zodlame esengizwe ngazo," esho.
Okhulumela amaphoyisa aseWorcester uCaptain Mzikayise Moloi uthe bawucishile umlilo obuqalwe ngababhikishi kanti isimo sibuyele kwesijwayelekile.
Abasebenzi bafuna ukuhola u-R150 ngelanga kuphinde kulungiswe nezindawo abahlala kuzo.
Le mibhikisho kubikwa ukuthi isisabalakele naKwaZulu-Natal.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Bahlomula-R900m abangani bakaMalema
2013-02-01 10:05
Limpopo - UMnyango wezokuHlaliswa kwaBantu eLimpopo, wakhipha amathenda ezindodla, ukhiphela izinkampani zabangani bakaJulius Malema, owaxoshwa emsebenzini wakhe wokuhola uphiko lwentsha ye-African National Congress.
Iphephandaba iThe Star lithi linobufakazi obuthi uMnyango wezokuBusa ngokuBambisana kanye nowokuHlaliswa kwaBantu, yashaya indiva izincomo zekomidi, elalikhipha imibono ngokukhishwa kwamathenda.
Amathenda lana kuthiwa angaba awenani lika-R900 million.
Ikomidi laveza ukuthi izinkampani ezahlomuliswa zabe zingawenzi ngendlela umsebenzi futhi zehluleka ukubeka obala izitatimende zenzuzo yazo.
Izinkampani ezahlomula zihlanganisa eyomngani kaMalema uSelby Manthata nonkosikazi wakhe uHelen
Moreroa, eka-Ali Boshielo, Matome Hlabioa, Collins Foromo kanjalo noMohammed Dada.
UHlabioa waphumela obala wavuma ukuthi wanikelela uMalema ngemoto yenani lika-R1.2 million, eyiRange Rover, kwathi uDada walekelela ekwakhiweni kwesonto iSeshego Church, ecelwe nguMalema, uBoshielo yena wakhela umsubathi uCaster Semenya indlu ngo-2009.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
WASHINGTON DC—
NgolweSithathu mhlaka 30 Zibandlela bekulilanga lokucina lokwamukela amagama amalunga ecele leMDC elikhokhelwa nguMnu. Morgan Tsvangirai azancintisa kukhetho lokudinga abazalimela edale lephalamende lamakhansila olwamaprimaries.
Lelibandla lithi banengi abafuna ukuncintisa belimele okuzabangela ukuthi kwenziwe ukhetho lwama primaries ezigabeni ezinengi zelizwe.
Kodwa phansi kwesisekelo sombuso salelibandla amalunga esigaba engathi ayafuna ukuthi ovele emela lesi sigaba aqhubeke akusoze kube lokhetho kulezo zigaba.
Umsekeli wesikhulumeli sebandla leli, uMnu. Joel Gabhuza utshele uChris Gande weStudio 7 ukuthi ngeviki ezayo bazabe sebekwazi ukuthi yiziphi izigaba ezizakwenza ukhetho lwama primaries.
Ingxoxo loMnu. Joel Gabhuza


text:
'Akubanga yiphutha' ukuhlasela umndeni eGaza
2012-11-28 07:27
Jerusalem - Akubanga yingozi ukuhlasela kuka-Israel emoyeni kwashona abantu basePalestine abangu-12 eGaza, okubalwa abangu-10 bomndeni owodwa, kusho umbutho wezempi kwa-Israel ngoLwesibili.
Uthi lokhu kuhlasela kwakubhekiswe "kubashokobezi".
Lokhu kuhlasela kwangoNovemba 18 kwashaya umuzi wakwaDallu, kwashona amalungu awo ayishumi, okubalwa izingane nabesifazane abayisihlanu.
UMohammed Jamal al-Dallu,
29, noyilungu lamaphoyisa eHamas novikela izicukuthwane, naye washona kulokhu kuhlasela.
- Landela
IzindabaNews24 kuTwitter
- AFP


text:
Kuminze umfana eWestern Cape
2013-01-18 07:41
Johannesburg - Isidumbu somfana, 10, ominze eMelkbaai Beach, eStrand, eWestern Cape, sigcine sitholakele, kusho abeNational Sea Rescue Institute.
"Amaphoyisa angabatshuzi yiwo athole lesi sidumbu ngaphansi kwamanzi," kusho okhulumela lesi sikhungo uCraig Lambinon esitatimendeni.
Lo mfana ubikwe ukuthi ulahlekile ngumshana wakhe, 13, ngoLwesine ntambama.
Umshana uzamile ukuhlenga lo mfana kepha kwazinhlanga zimuka nomoya.
Umndeni wengane uthola ukwelashelwa ukwethuka.
- Landela
IzindabaNews24 kuTwitter
- SAPA


text:
Baqola ‘ngezimoto zamaphoyisa’Comment on this story
INTATHELI YESOLEZWE
KUTHUNGATHWA ungqondongqondo wesigelekeqe osolwa ngokubolekisa ngezimoto ‘zamaphoyisa’ ezingombombayi emaqenjini ezigebengu ezibamba inkunzi.
Umsolwa kuthiwa izimoto zakhe zihambisana nomfaniswano ophelele wamaphoyisa futhi zinemisindo eyenziwa yizimoto zamaphoyisa ezisemthethweni ngisho o-ova namalambu aluhlaza.
Amaqembu ezigebengu kusolakala ukuthi asebenzela e-Gauteng naKwaZulu-Natal. Amaphoyisa abophe amalungu amabili eqembu lezigebengu elizinze eGauteng abanjwe eKZN nenye yalezi zimoto ‘zamaphoyisa’ ezibolekwayo.
Kube khona ukudubulana phakathi kwamaphoyisa ophiko lwe-Tactical Response yaseMnambithi nezigebengu ngesikhathi amaphoyisa ebamba abasolwa kuleliya dolobha.
Abanye abasolwa abayisithupha babaleke bangena ehlathini ngesikhathi sebembozwe ngamaphoyisa. Amaphoyisa athole imoto eyi-Golf GTI ebifakwe yonke imibhalo yamaphoyisa kodwa ifakwe izinombolo ezingekho emthethweni.
Amaphoyisa athe abasolwa bebehlome ngezibhamu eziphathwa ngamaphoyisa ango-ngqo.
Abasolwa bathinteka ezigamekweni ezintathu zokubamba inkunzi ezithinta osomabhizinisi abahlaselwa besendleleni eya noma bebuya emsebenzini baphangwe imali eningi.
UColonel Eddie van Rensburg, wethimba lobugebengu obuhleliwe, uthe kunokuxhumana kobugebengu obufanayo naseGoli.
Uthe balunywe indlebe yizimpimpi zamaphoyisa ukuthi iqembu selehlukene phakathi, sekukhona elinye eseligxile eMnambithi.
Ukuqinisekisile ukuthi abasolwa bazenza amaphoyisa behamba nge-Golf GTI ne-BMW enemibala yamaphoyisa.
Indoda okusolakala ukuthi yiyona engungqondongqondo ekubolekiseni ngezimoto ngeyaseSoweto, eGoli. Kusolwa ukuthi yiyona ependa izimoto ezintshontshiwe ngemibala yamaphoyisa emba eqolo.
Amaphoyisa aphenya ukuthi umfaniswano nokokwenza imibala ukuthatha kuphi nokuthi wakufunda kanjani. Abasolwa ababili ababoshwe eMayville bahlala eMamelodi, ePitoli, kodwa ubugebengu babenza eKZN. Phambilini abasolwa kuthiwa babamba inkunzi usomabhizinisi waseChina owayeya emzini wakhe eWestville.
Ngemuva kokwenza lobu bugebengu leli qembu labe selibhekisa amabombo eMnambithi lapho laphinde lahlasela khona omunye usomabhizinisi odabuka eChina nomndeni wakhe.
Kulowo mndeni abaphangi batapa ubucwebe, isibhamu nemali ngesikhathi bengene ngaphakathi endlini. Ofakazi abababona ngesikhathi sebebaleka bathi bangena emotweni eyi-Golf GTI enemibala yamaphoyisa bashaya bachitha. UVan Rensburg uthe bathole ubufakazi bokuthi imoto eyi-BMW isekhona KwaZulu-Natal. Amaphoyisa asaphenya ukuthi imoto okukhulunywa ngayo ikuphi nendawo.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Akakabonakali emphakathini uChavez
2013-02-20 07:23
Caracas - Ngemuva kosuku uMengameli waseVenezuela uHugo Chavez etheleke kungazelele muntu ezweni, ngemuva kwezinyanga ezimbili eyolashewa umdlavuza eCuba, akakabonakali emehlweni omphakathi.
Akucaci noma uChavez, nongeniswe esibhedlela sombutho wezempi eCaracas, ubonene yini noMengameli waseBolivia u-Evo Morales, nobesenhlokodolobha ukuzombona ngaphambi kokubabela eMelika.
Abantu baseVenezuela abakamboni futhi abakezwa lutho kumholi wabo odume ngokuzikhulumela, kusukela ahanjiswa eCuba ngoDisemba.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AFP


text:
Izinyosi zimvimbele ukungena endliniComment on this story
NQOBIZIZWE ZWANE
USENKINGENI ugogo waseMlazi kwa-A ongakwazi ukungena endlini yakhe ebilungiswa nguMasipala weTheku emuva kokulinyazwa yimvula. Osekuvimbe ugogo manje izinyosi athi zigcwele kwelinye lamakamelo.
UNkk Jemima Mzelemu (73) nomndeni wakhe bayaphoqeleka ukuthi baqhubeke nokuhlala endlini engekho esimeni sokuhlala abantu ngenxa yokusaba ukutinyelwa yizinyosi abathi zigcwele indlu.
UNkk Mzelemu uthe usezibikele ngisho nezikhulu noMnyango wezeZindlu eThekwini okwakuthiwe akabike kuwona uma ehlangabezana nezinkinga kodwa alukho usizo alutholayo.
“Sengibhodloze udonga ngashisa amathayi, ngadiliza ngakha kabusha kodwa lutho ukuhamba izinyosi,” kuzikhalela lo gogo oveze ukuthi okwenza isimo sibe sibi kakhulu wukuthi kunengane encane abasabela ukuthi ingatinyelwa yizinyosi.
Umzukulu wakhe uSandile Mzelemu (25) uthe ikhansela selimgijimise kakhulu ugogo wakhe ehamba yedwa ezama ukuxazulula le nkinga kodwa kungalungi.
Isolezwe lifike kulo muzi izolo lizozibonela, lazithela phezu kwazo izinyosi zibhuza kucaca ukuthi uma ungaphazamisa itane lazo kuyobe uzithintele.
Lo gogo uthe ngaphandle kwezinyosi nayo indlu yakhe ayikho esimeni esikahle, njengoba ethi ama-frame eminyango esemadala.
Ubuye wakhaliswa nawukuthi ababeyilungisa babeyakambisa nje benza sengathi babemlungisela indlu.
“Ingcono yona kunale engihlala kuyo ngoba ingangimboza noma nini uma kunemvula kodwa phela ayilungiswe kukhishwe nalezi zinyosi ngoba akekho umuntu ongalala endlini enezinyosi ezingaka, ikakhulukazi njengoba kunengane encane,” kusho uNkk Mzelemu.
Ikhansela lakule ndawo, uMnuz Mthokozisi Nojiyeza, oqhamuke kungalindelwe, kuvele kwacaca ukuthi ubeqala ukuzobona le ndlu. UNojiyeza ubebabaza ethi ayikho le nto eyenziwe kulo muzi kufanele uqale phansi ulungiswe.
“Ukubhodloza udonga kuyimoshe kakhulu le ndlu kanti futhi angazi ukuthi yini bengawashintshanga ama-frame omnyango. Akupendiwe futhi nakahle,” kusho uNojiyeza.
Uthembise ukulusukumela lolu daba wathi kusasa (namuhla) uzokhuluma nabo bonke abathintekayo ilungiswe indlu ngokukhulu ukushesha ukuze kusizakale ugogo.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Bayanda abamaTibet abazishisayo
2012-11-08 14:01
Beijing - Sekukhona abanye futhi abantu abayisithupha abangamaTibet okubikwa ukuthi bazokhele ngomlilo, okubalwa namabhungu amathathu ngaphambi kwenkambu yamaphoyisa, kusho inhlangano emele amalungelo abantu ngoLwesine.
Izingane ezintathu, ezineminyaka ephakathi kuka-15 no-16 ubudala, zizingqongqise emasangweni ePublic Security Bureau, elokishini iGomang, kusho inhlangano ezinze iLondon, iFree Tibet nezinye izinhlangano.
"Lezi zingane bezikhala ngenkululeko eTibet nokubuya kukaDalai Lama ngesikhathi zizishisa," kusho le nhlangano.
Owesifazane, 23, waseTibet, uTamdin Tso, naye ushonile ngemuva kokuzokhela ngomlilo ngoLwesithathu ebusuku.
- Landela
IzindabaNews24 kuTwitter
- Sapa-DPA


text:
Uhulumeni uzwa ngoba sekunodlame - Umphakathi
2012-11-16 10:02
Johannesburg - Uhulumeni uthole ukugxekwa ngesikhathi kunokulalelwa kwezimvo zomphakathi mayelana nodaba oluthinta ama-etolls, umphakathi uthi uhulumeni ulalela kuphela ngoba umphakathi usuqale udlame.
"Nisebenzisa izindlela eziyingozana ukuzama ukusiphoqa ukuthi sivumele ama-etolls. Uhulumeni ubashaya indiva abantu uma bengakawashisi amathayi emgwaqeni futhi bengakahlaseli nezimoto," kusho omunye obehambele lo mhlangano obuhlelwe nguMnyango wezokuThutha ukanye nenkampani iSA National Roads Agency Limited.
Ngenyanga eyedlule uhulumeni kanye neSanral bamemezela amanani amasha azokhokhwa ngabashayeli emigwaqeni emikhulu yaseGauteng.
Isimemezelo senziwa mhlaka-30 Okthoba, ngaphambi kokuthi kuqale uhlelo lokulalelwa kwezimvo zomphakathi, ngaphambi kokuthi uNgqongqoshe woMnyango uBen Martins athathe isinqumo esingujuqu.
Abashayeli bangase baqale ukukhokhela le migwaqo, ezinsukwini ezine ngaphambi kokuthi kube nguKhisimusi.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
IWal-Mart iyaziqhelelanisa nolwaseBangladesh
2012-11-27 10:00
Dhaka — Ifemu yendwangu lapho kushone khona abantu abangu-112 ngesikhathi kuqubuka umlilo ngempelasonto ibisebenzela iWal-Mart, kodwa le nkampani ithi ibingakwazi lokho.
IWal-Mart ithe ifemu iTazreen Fashions Limited ibingasayikhiqizeli izimpahla ngenxa yokuthi ibiphambana nemigomo eminingi yalesi sikhondlakhondla senkampani yaseMelika.
"Bese singasasebenzisani nale femu," kusho le nkampani yaseMelika esitatimendeni ngoMsombuluko.
"Kuyasikhathaza kakhulu ukwenzeka kwale ngozi, kanti sizoqhubeka nokugqugquzela ukuthi kufundiswe ngezokuphepha eBangladesh."
Lo mlilo wangoMgqibelo ube yisigameko esingakaze sabonwa eBangladesh.
- Landela
IzindabaNews24 kuTwitter
- AP


text:
Iphoyisa laseKapa liyiqhathe kuFacebook - Uphenyo
2013-01-09 13:02
Cape Town - UMasipala waseWitzenberg, eWestern Cape, uphenya ngezinsolo ezithi iphoyisa kulo masipala, libhale kuFacebook lithi akuliwe nabalimi basesifundazweni, kusho umbiko wephephandaba iThe Star.
Inhlangano iCensorBugbear.org, okuyinhlangano ethi kubulawa abantu abangamabhunu, yiyo esabalalise umbhalo waleli phoyisa.
Umbhalo wephoyisa obungesiBhunu, uthi: “Kubukeka sengathi kuzomele siphinde sithathe ama-AK47 siwasebenzise kuleWestern Cape. Ngikhathele abalimi neDA".
Umbhalo uqhubeke wathi: "Laba balimi bayazi ukuthi ngobani abaholi bethu futhi bayazi ukuthi lempi ibhekiswe kubani. I-DA izama ukwenza iWestern Cape isifundazwe samabhunu.”
UMasipala lona usebenzela izindawo ezihlanganisa iBela Vista, Ceres, Tulbagh neWolsely.
IMenenja kaMasipala waseWitzenberg uDavid Nasson noMnyango wezoHulumeni bazeKhaya bayaphenga ngalesi sehlakalo.
Iphoyisa alitholakalanga ngesikhathi lifonelwa, kuze lizophawula ngalolu daba.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Kuboshwe iphoyisa ngokugqekezwa kwesitolo
2012-12-28 12:43
Johannesburg - Kuboshwe iphoyisa elisolwa ngokuba yingxenye yokugqekezwa kwesitolo -- liwushaye waphelela umfaniswano wamaphoyisa, eSunnyside, kusho amaphoyisa ngoLweshlanu.
Okhulumela amaphoyisa uCaptain Pinky Tsinyane uthe leli phoyisa, 56, liboshwe nabanye abantu ababili ngemuva kokugqekezwa kwesitolo esisePitoli.
"Kuthiwa ubewushaye waphelal umfaniswano wamaphoyisa," kusho uTsinyane.
Kuthiwa iphoyisa lizovela enkantolo ngecala lokugqekeza.
Kusathungathwa ezinye izigebengu ezimbili ezikwazile ukubaleka.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Baboshiwe abasolwa ngokukhumulisa abavukuzi
2012-11-06 14:01
Johannesburg - Abantu abahlanu sebeboshiwe mayelana nezinsolo ezithi baphoqe abasebenzi abane basenkampanini i-Anglo American's Amandelbult, ukuthi bakhumule babe nqunu, kusho amaphoyisa aseLimpopo, ngoLwesibili.
"Baboshwe mhla lulunye kuNovemba, bavela ngakusasa. Babhekene necala lokushaya ngenhloso yokulimaza, ukuhlukumeza nelinye lokuhlangana ngaphandle kwemvume," kusho okhulumela amaphoyisa uLieutenant Colonel
Ronel Otto.
INkantolo yeMantshi yaseNortham, isazoqhamuka nesinqumo, imibiko yabezindaba ithi abeSA Human
Rights Commission bazophenya ngezinsolo ezithi abasebenzi ababengasiyo ingxenye yesiteleka baphoqwa ukuthi bahambe nqunu, kuthiwa izithombe zabo zasatshalaliswa ezinkundleni zokuxhumana.
"Siyikhomishana siyalulandela lolu daba," kusho okhulumela iSAHRC u-Isaac Mangena, etshela abezindaba zeSAfm.
"Sicele uphiko lwethu oluseLimpopo ukuthi lulandele lolu daba lwabavukuzi, sicela namaphoyisa ukuthi nawo enze uphenyo ngoba lokhu okwenzekile kuphambene nomthetho."
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- SAPA


text:
UZuma ufuna kugezwe isizwe
2012-12-28 09:04
Johannesburg - UMengameli Jacob Zuma usephakamise ukuthi kumele kube khona umcimbi wokugeza isizwe ukuze kubuyiselwe isimilo nezimiso zezwe, kubika izindaba zeSABC ngoLwesihlanu.
UZuma uthe lo msebenzi uzosiza kakhulu ekuletheni ukukhanya kulandela izigameko ezifana nesaseMarikana, ukudlwengulwa kwezalukazi kanjalo nokusocongwa kosopolitiki.
Uthe abantu abangagezwa baba namagqubu.
Ngokwalo mbiko, uZuma uthe uzocela u-Archbishop Emeritus Desmond Tutu ukuthi asize ekuholeni konke okuzobe kwenziwa.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kudlwengulwe ona-14 obehamba nesoka
2013-01-04 07:10
Johannesburg - Abafana ababili abaneminyaka engu-17 ubudala, baboshiwe ngezinsolo ezithi badlwengule intombazane eneminyaka engu-14 ubudala.
Lesi sehlakalo senzeke eKagiso, ngaseKrugersdorp, kusho amaphoyisa aseGauteng.
Kuthiwa abasolwa badlwengule le ntombazane beyidlwengulela epaki ku-extensions 4, kusho okhulumela amaphoyisa uWarrant Officer Solomon Sibiya.
Laba bahlangane nentombazane ihamba nesoka layo ngezithuba zawo-02:00 ngoLwesibili, babe sebeshaya isoka balixosha.
"Intombazane idonselwe epaki yase idlwengulwa ngabasolwa beshintshana ngayo."
Intombazane iyamazi omunye wabadlwenguli, ibe isibika isehlakalo.
Abasolwa badluliselwe esikhungweni sokuhlumelisa izimilo iBosasa Youth Rehabilitation, eKrugersdorp
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Ufakazi ulahle uMabaso ngecala
2013-02-06 07:58
Pietermaritzburg - Lowo owayesebenzisana nosomabhizinisi osolwa ngokukhwabanisa uJabulani Mabaso, wethule ubufakazi eNkantolo eNkulu yaKwaZulu-Natal, eMgungundlovu.
Ufakazi uGillian Broughton utshele inkantolo ukuthi "kwakufanele enze okuthile ngemuva kokuletha amarisidi angamanga".
UBroughton uthe izinto okwakumele azilobe kula marisidi wayeziyalelwa nguMabaso,
nowanxenxa ukuthi la marisidi ayiswe eMnyangweni wezeMfundo.
Ephekwa ngemibuzo, uthe babesebenzisana noMabaso kulo mkhonyovu wokuqola uMnyango kulandela ukuthola ithenda.
UMabaso, nongaphandle ngebheyili ka-R1 million, uyawaphika la macala.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Ayobuye inconywe phela i-ANC - SAIRR
2012-09-11 13:16
Johannesburg - Kumele i-African National Congress ibongwe ngokwenza ngcono izindawo zokuhlaba abantu abamnyama abadla imbuya ngothi, kusho iSA Institute of Race Relations (SAIRR) ngoLwesibili.
"I-ANC ingagxekwa isolwe ngezinto eziningi, kodwa izibalo esizikhiphile zikhombisa ngokusobala ukuthi i-ANC kanye nohulumeni oholwa iyona ifanele ukuba ituswe ngokwenza ngcono isimo abantu baseNingizimu Afrika abahluphekayo abaphila ngaphansi kwaso," kusho oyiphini lesikhulu esiphezulu se-SAIRR, uFrans Cronje esitatimendeni.
Uyavumelana namazwi kaMengameli uJacob Zuma okuthi iNingizimu Afrika yenza kahle kakhulu uma kuqhathaniswa namanye amazwe ase-Afrika ngokulethwa kwezidingo kubantu.
UZuma ubekhuluma engqungqutheleni yeSA Local Government Association's (Salga) eMidrand ngoMsombuluko.
UCronje uthe: " Yinganekwane ukuthi iNingizimu Afrika iyahlulela ukuthumela izidingo kubantu; ngoba ucwaningo esilukhiphayo iminyaka ngeminyaka lukhombisa ukuthi akunjalo."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Yonke imidlalo ibalulekile - September
2012-12-03 14:04
Johannesburg - Ukapteni weSuperSport United uThabo September uthi ubaluleke kabi umdlalo wabo obazowudlala neBloemfontein Celtic kowePremiership ngoLwesibili.
AMatsatsantsa awenzi kahle kweyeligi njengoba esanqobe umdlalo owodwa emidlalweni engu-12, kanti uSeptember uthi ukunqoba kwabo lo mdlalo maphakathi nesonto kuzokwenza umehluko kuleli qembu emizamweni yalo yokunyukela ngaphezulu.
"Kuleli sonto esikuzamayo ukwenza iqembu likhululeke ngokomqondo,” kusho uSeptember ku-wesite yeqembu lakhe.
"Yonke imidlalo esiyidlalayo manje ibaluleke kakhulu, ikakhulukazi leyo esiyidlalela ekhaya. Sidinga ukuqala siqoqe amaphuzu aphelele manje.
"Sizobhekana neCeltic edlala kahle nangokuzethemba. Kodwa akukho esikuhlelile ngaphandle kokuwina kuphela.”
I-United iyakulo mdlao ngemuva kokudlala ngokulingana ngo 2-2 neGolden Arrows emdlalweni wabo wokugcina, sebedlale imidlalo eyishumi ngokulingana kule sizini.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Uzama ukudlulisa isigwebo umbulali
2013-01-29 10:02
Ingrid Oellermann, The Witness
Johannesburg - Izama ukudlulisa isigwebo sayo indoda yakwaDambuza, eyagwetshwa udilikajele neminyaka engu-15 ngaphezulu, igwetshelwa icala lokubulala nokubamba inkunzi.
Ngenyanga kaJuni, inkantolo yagweba uTegogo Mofokeng, ngemuva kokuthi ebulale ngesihluku u-Indranie Thungavelu, ambulala ngokumshaya ngengidi.
UThungavelu wahlaselwa esekhaya kubo kuViolet Road, eHowick West, mhlaka-21 Agasti, 2009.
Wagcina eshonela esibhedlela iChief Albert Luthuli, ngemuva kwezinsuku ezimbili engenisiwe, ubufakazi bakhomba ukuthi umufi wayeyedwa ngesikhathi ehlaselwa.
Umshushisi woMbuso uDheelan Naidoo, uthi akumele uMofokeng avunyelwe ukuthi aphikise isigwebo, kulindeleke ukuthi iNhloko yamaJaji KwaZulu-Natal uChiman Patel namaJaji uRishi Seegobin noJerome Mnguni, bakhiphe isinqumo.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- The Witness


text:
Kuhlaselwe umndeni e-E Cape
2013-01-08 13:01
Johannesburg - Kuhlaselwe ngezibhamu umndeni waseKayser's Beach, ngase-East London, kwashaqwa imali, kusho amaphoyisa ase-Eastern Cape.
"Umndeni lona ubulele ngesikhathi amadoda amathathu angaziwa engena emkhukhwini efuna ngo dli imali,” kusho okhulumela amaphoyisa uCaptain Stephen Marais.
Izigilamkhuba zikhale zemuka nesamba semali engaziwa kanye nobucwebe, lesi sehlakalo senzeke kuqeda ukushaya ihora lesithupha ekuseni.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Amaphoyisa agasele emahovisi ezingqapheli zokhetho
2013-02-20 10:05
Harare - Amaphoyisa aseZimbabwe agasele emahhovisi enhlangano enkulu ebhekele ukhetho ezweni, kanti lokhu sekwenze izishoshovu zaba nokwesabela ukuthi kuzokuba nezehlakalo zokusabisa, njengoba kuzoguqulwa uMthethosisekelo wezwe.
Amaphoyisa angene ngendlov'iyangena emahhovisi eZimbabwe Election
Support Network (ZESN), afike ashaqa amadokodo athile, kusho ummeli wamalungelo abantu.
Akukho muntu oseboshiwe okwamanje.
"Amaphoyisa abenemvume yokusesha izinto ezithile ezithinta abantu abangene ezweni ngaphandle kwemvume," kusho okhulumela ummeli uKumbirai Mafunda, etshela abezindaba ze-AFP.
Emasontweni edlule amaphoyisa kuthiwa abemise kambi izinhlangano ezingekho ngaphansi kukahulumeni
Khonamanjalo, inhlangano emelene nohulumeni, iyakuphikisa ukuphasiswa koMthethosisekelo omusha, ithi kumele inikwe isikhashana ithi ukuwufundisisa.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- AFP


text:
Ulinde imiphumela kaMatric uHotstixComment on this story
FANELESIBONGE BENGU
UZOYITHOLA ngesonto elizayo imiphumela yakhe kaMatric umculi ohlonishwa umhlaba wonke uSipho “Hotstix” Mabuse obuyele esikoleni ngemuva kokusishiya wagxila emculweni.
UMabuse wodumo lokudlala imfiliji uvuke ekuseni izolo wabhala enkundleni yezokuxhumana, i-Twitter ukuthi akasakwazi ukulinda ukuthola imiphumela yakhe kaMatric.
“Isonto elisha okungenzeka izinto ezintsha kulo kodwa uma unomqondo osabalele. Namhlanje ngithola imiphumela yami kaMatric. Lo mfundi ujabule,” kubhala uMabuse kuTwitter.
Kodwa ukujabula kukaMabuse kusheshe kwaphela njengoba ethole ukuthi imiphumela yakhe uzoyithola ngoJulayi 27.
“Ngisesikoleni nje manje, kuthiwa imiphumela ayikakafiki kodwa sizoyithola ngesonto elizayo,” kusho yena.
Uthe kulo nyaka ubenza izifundo ezintathu okuyiHistory, Geography neBusiness Economics njengoba ngonyaka odlule wayenza eziyisithupha.
“Ngangenza izifundo eziyisithupha ngonyaka odlule kodwa ngaphumelela ezine kwasala ezimbili kodwa ngivele ngabona ukuthi nginenezele esinye kulo nyaka,” kusho yena.
Uthe uma esewuphothulile uMatric uzodlulela enyuvesi lapho ezokwenza khona izifundo ze-Anthropology.
“Ngifisa ukwazi ngezemvelo, ngifunde ngamasiko abantu nangemvelaphi yomculo. Ukuze sibe yisizwe esiphumelelayo kumele sihlome ngolwazi sifunde,” kusho uMabuse.
Uthishanhloko wasePeter Lengene Adult Basic Education Training School efundelwa eThaba Jabula Secondary School, eSoweto, uMnuz Japie Masombuka, uthe uMnyango wezeMfundo uthe imiphumela bazoyithola ngesonto elizayo.
UMasombuka uchaze uMabuse njengomfundi ohlukile kulabo aseke waba nabo esikoleni.
“Asikaze sibe nomfundi onjengaye. Ukuba khona kwakhe kunikeze ithemba nabanye. Ungumfundi ohloniphayo, usebenza kanzima futhi uyayenza nemisebenzi yakhe yasekhaya (homework), uma engeke aze ephumelele esikoleni uyabika bese siyakwazi ukuthi simsize uma esebuyile futhi wenza kube lula ukufundisa. Uyisibonelo kwabanye abafundi ngendlela asebenza ngayo ngakho kangingabazi nakancane ukuthi uzophasa,” kuncoma uMasombuka.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
‘Lufuna i-ANC udaba loweTheku’Comment on this story
CELANI SIKHAKHANE
I-SACP ne-Cosatu KwaZulu-Natal bafuna uKhongolose ungenelele enkingeni ekhungethe uMasipala weTheku, ehlanganisa ukungabibikho kozinzo ophikweni lwamaphoyisa nemibiko yezinsolo zenkohlakalo kulo masipala.
Lama dlelandawonye kaKhongolose akusho lokhu esithangamini nabezindaba izolo lapho abecacisa ngezinye zezinqumo ezithathwe emhlanganweni obungowokuqala selokhu iSACP neCosatu esifundazweni bekhethe ubuholi obusha.
Lezi zinhlaka zithe yize zisijabulela isimemezelo seMeya uMnuz James Nxumalo sokuthi kuzoqashwa ngokugcwele abasebenzi abayitoho kumasipala weTheku kodwa izinkinga ezikhona zikhomba ukuthi kudingeka ukungenelela okuphu-thumayo kulo masipala.
“Aseneme neze ngokungabibikho kozinzo eThekwini futhi okusiphatha kabi kakhulu ngumbiko wakamuva okhomba ukuthi kunemali ebalelwa ku- R2 million engazange isetshenziswe onyakeni wezimali. Asazi ukuthi lokho kungenzeka kanjani kunabantu abampofu abasadinga ukuhlinzekwa ngezinsiza ezahlukene. Sikubona kungamukelekile futhi kungenabo ubuntu,” kusho uMnuz Themba Mthembu weSACP.
Okunye okukhalisa iSACP neCosatu kube wudaba lwesinqumo sikaMasipala weTheku sokuhoxisa udaba obelusenkantolo lwethenda yezindlu ebiphucwa abakwaMpisane ngoba kunezikhalo ngomsebenzi wabo wokwakha izindlu zaseMlazi okuthiwa zaziwa.
Lo masipala ugcine unqume ukuthi wenze isivumelwano sokuthi unikeze abakwaMpisane imali engu-R176 million ukuze baqhubeke nokwakha izindlu ezingu-2 825 ebese zisele.
UMthembu uthe abagculisekile neze ngalokhu yingakho befuna uKhongolose ezingeni lesifundazwe ungenelele ngoba kuyonakala.
Okunye lezi zinhlaka ezikubona kuyihlazo wudaba lombiko okhishwe nguMcwaningimabhuku-Jikelele uMnuz Terrence Nombembe oveza ukuthi komasipala abangu-50 KwaZulu-Natal bahlanu kuphela abathole imibiko engconywana.
Ngaphandle kwalokho udaba lwama-Amigos lokuhoxiswa kwamacala abebhekene noNkk Peggy Nkonyeni noMnuz Mike Mabuyakhulu alusalanga ngaphandle.
ISACP ithe ayingabazi ukuthi lama cala ayinkomba yenhlese yezombusazwe ngaphakathi kumadlela-ndawonye ngoba njalo uma kuza izingqungquthela zokukhetha ubuholi, uNkk Nkonyeni ubhekana namacala enkohlakalo, okuthi uma sekudlule lezo zingqungquthela bese eyahoxiswa.
Lezi zinhlaka zibuye zathinta nodaba lomdwebo omusha kaMengameli Jacob Zuma zathi awusesikhona ukucwasa kodwa usuhambisana nendaba yobuzwe.
Zikholwa nawukuthi lokhu kuyahambisana nesenzo se-ANCYL yaseLimpopo emashe yakhombisa izingqwembe ezinenzondo ngabantu abangamaZulu.
UNobhala weCosatu uMnuz Zet Luzipo uthe bafuna kushaywe umthetho ozovikela ihhovisi likaMengameli naye uqobo.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Akekho ozodlala amakhaza kwiVodacom Durban JulyComment on this story
BONISWA MOHALE
OSAZIWAYO bathi abaya kwiVodacom Durban July bangazikhathazi ngamakhaza ngoba ubumnandi obudidiyelwe kulo mcimbi kuzobagcina beshisa.
USthandwa Nzuza osakazela Ukhozi FM uthe uzobe egqoke ingubo yase-Afrolicious enombala obomvu ngoba uhambisana nendikimba.
Uthe uzwile abantu abazobe behambele i-Vodacom Durban July angeke bagodole ngoba ubumnandi buzobe bukuyo yonke indawo kusukela etendeni lase-Afro kuya kwele-Tourism KZN lapho kuhlangene khona abasakazi bakwa-SABC.
Umsakazi we-5 FM uDJ Fresh uthe uzobe ekhona kwi-Vodacom Durban July kodwa uzobe enandisa etendeni lalesi siteshi.
Mayelana nazobe ekugqokile, imenenja yakhe uTsholo ithe abalandeli bakhe bazobona ngoMgqibelo kodwa-ke akavamisile ukulandela imfashini.
Umculi oshisa izikhotha kulezi zinsuku uShota (Mnqobi Mdabe) uthe uzobe egqoke isudi enombala ompunga ukuze noma kuvela isikhathi sokuxoxa ngebhizinisi akwazi ukwenza lokho.
“Angiyena umuntu olandela imfashini kodwa-ke kwi-Vodacom Durban July ngizobe ngibukeka kahle ngigqoke isudi. Nginomuntu ongibonisayo ngezinto okumele ngizigqoke uTshepo. Ngingathi kubantu ngizobe ngiyindoda ehloniphekile,” kusho uShota.
Uthe uzobe esetendeni le-Afrotainment bese kuthi emuva komjaho anandise ezindaweni ezahlukene.
Umsiki wengqephu uMamsie Mkhwanazi ugqugquzele abantu ukuba bahambisane nendikimba ethi A Material World, bagqoke baqinise kakhulu ezimpahleni ezinombala obomvu noluhlaza.
Ezintweni zokuhloba uthe bangawakhohlwa ama-fascinator okuyizigqokwana ezincanyana nalezo ezino-lace.
Amacici uthe kufanele abe makhulu kube nobucwebe obuzokwenza ugqame eningini.
“Indikimba yalo nyaka ikhuluma ngokunakekela imvelo kodwa-ke akusho ukuthi ungazinakekeli ngoba iyakugqugquzela nokuthi uziveze ukuthi ungubani. Ufake ubucwebe, ubonakale ukuthi ukhona,” kusho uMamsie.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
WASHINGTON DC—
Kuliviki kuhlelo lweStudio 7, "Liphuma Lendaba Litshone Lendaba"sixoxa loMnu Descent Bajila, unobhala jikelele wabasakhulayo kubandla leMDC elikhokhelwa nguMnu Welshman Ncube.
Lelibandla libikwa liqhubeka lithola usekelo olukhulu ezigabeni ezitshiyeneyo zelizwe, abanye abasekeli bengabasuka kuMDC ekhokhelwa nguMnu Morgan Tsvangirai.
UNcube uthethe ubukhokheli bebandla lakhe kuMnu Arthur Mutambara ngo2010 njalo bakhona ababemsola kakhulu besithi kalabukhokheli obulohlonzi.
Kodwa inengi lithi selibona uNcube ngelihlo elihlukileyo. Abasuke kuMDC kaTsvangirai besiya kwekaNcube, bathi bananzelele ukuthi uNcube ngumkhokheli olobuchopho obujulileyo.
Okwamanje lelibandla liphakathi kokuqhuba imihlangano endaweni ezitshiyeneyo zelizwe lidinga usekelo ngaphambilini kokhetho olulakho ukwenziwa ngomnyaka ozayo.
Ngeviki ezayo, lelibandla lizaqhuba imihlangano ezabelweni zeMashonaland. UMnu Bajila uthi abasakhulayo basebenza gadalala emizameni yokuhuga abasekeli.
Ingxoxo LoMnu Descent Bajila


text:
Amakhaza abulale 49 ePoland
2012-12-21 14:21
Warsaw - Amaphoyisa asePoland athi bangu-49 abantu okuqinisekiswe ukuthi babulawe ngamakhaza ashubisa umnkantsha kusukela aqala ngasekuqaleni kukaDisemba.
Abaningi kulaba abashonile yilabo abangenamakhaya.
Amaphoyisa aqwashisa labo abahlala emigwaqeni ukuthi baye ezikhungweni eziseduzane nabo ukuze bathole okuya ngasethunjini okuzobafudumeza kanjalo nendawo yokukhoselisa amakhanda.
Amakhaza okuqala ngo-Okthoba abulale abantu abangu-15 kwathi abayisihlanu baphinde bashona ngoNovemba.
Ngobusika bangonyaka odlule kwashona abantu ababalelwa ku-200.
- Landela
IzindabaNews24 kuTwitter
- Sapa - AFP